Najib minta saya bersihkan namanya berhubung isu RM2.6 bilion: Zeti

Bekas Gabenor Bank Negara Malaysia (BNM) Tan Sri Dr Zeti Akhtar Aziz memberitahu Mahkamah Tinggi hari ini bahawa Datuk Seri Najib Tun Razak telah memintanya membersihkan nama beliau berhubung RM2.6 bilion yang ada dalam akaun bank peribadinya.

Bagaimanapun, Zeti berkata beliau enggan mematuhi permintaan Najib kerana tidak mempunyai pengetahuan tentang akaun bank milik bekas perdana menteri itu, menurut laporan Bernama.

“Saya dipanggil ke Pejabat Perdana Menteri. Beliau (Najib) meminta saya untuk mengeluarkan kenyataan bahawa beliau tidak melakukan apa-apa kesalahan berhubung akaun banknya.

“Saya memaklumkan kepadanya bahawa saya tidak boleh mengeluarkan kenyataan sedemikian kerana saya tidak mempunyai pengetahuan tentang transaksi yang telah berlaku dalam akaunnya. Beliau menerima keputusan saya,” kata Zeti, saksi pendakwaan ke-46, pada perbicaraan Najib yang menghadapi pertuduhan menyeleweng RM2.3 bilion dana 1Malaysia Development Berhad (1MDB).

Bekas gabenor itu berkata tidak lama selepas mesyuarat itu, beliau menerima panggilan daripada seorang menteri yang membuat permintaan yang sama untuk beliau mengeluarkan kenyataan sedemikian dan beliau telah memberikan jawapan yang sama.

Zeti, 76, yang menjadi gabenor BNM selama 16 tahun sejak 2000 memberitahu mahkamah bahawa beliau tidak tahu mengenai RM2.6 bilion yang dimasukkan ke akaun bank peribadi Najib pada masa itu.

“Mengenai dakwaan yang dibuat oleh Najib semasa temu bualnya dengan Malaysiakini yang disiarkan pada 2 Julai 2018, di mana beliau mendakwa bahawa saya mengetahui tentang RM2.6 bilion dalam akaunnya di AmIslamic Bank Berhad dan bahawa saya tidak membangkitkan sebarang soalan mengenainya, saya ingin menyatakan dengan jelas bahawa saya tidak mengetahui transaksi yang dilakukan dalam akaunnya pada masa itu,” katanya.

Zeti menjelaskan bahawa semua pemegang akaun dalam sistem kewangan dilindungi oleh peruntukan kerahsiaan perbankan dalam perundangan, justeru, tiada sesiapa boleh mengakses mana-mana akaun melainkan institusi kewangan berkenaan mengesan aktiviti yang mencurigakan dalam akaun dan melaporkannya kepada bank pusat.

Beliau berkata dakwaan yang dibuat oleh Najib adalah palsu kerana pada masa itu, beliau tidak tahu bahawa jumlah RM2.6 bilion telah dimasukkan ke dalam akaun bekas menteri kewangan itu dan dana itu milik 1MDB.

Zeti yang berkhidmat dengan bank pusat itu selama 35 tahun berkata kebimbangan utama pada masa itu ialah AmBank tidak melaporkan kepada BNM mengenai lebih 500 transaksi berkaitan akaun itu yang mencurigakan atau tidak teratur seperti yang dikehendaki di bawah Akta Pencegahan Pengubahan Wang Haram (AMLA).

“Susulan siasatan, AmBank mengakui mengenai tiada pendedahan ini, laporan palsu dan kegagalannya dalam pematuhan peraturan berhemat.

“AmBank membayar penalti tertinggi dalam sejarah kami berjumlah RM59 juta dan juga dikehendaki memperuntukkan sekurang-kurangnya RM100 juta untuk tindakan pemulihan bagi mengukuhkan sistem dalamannya bagi pematuhan pencegahan pengubahan wang haram/mencegah pembiayaan keganasan,” katanya.

Sementara itu, ketika ditanya Timbalan Pendakwa Raya Ahmad Akram Gharib, Zeti memberitahu mahkamah bahawa tiada seorang pun dalam keluarganya pernah mengambil wang 1MDB.

Ahmad Akram: Daripada semua transaksi ini, adakah kamu atau ahli keluarga kamu menerima sebarang faedah daripada 1MDB?

Zeti: Tiada seorang pun daripada ahli keluarga saya menerima atau mengambil wang 1MDB, walaupun satu sen.

Najib, 70, berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.

Perbicaraan dihadapan Hakim Datuk Collin Lawrence Sequerah bersambung 14 Ogos.


Firma barang kemas mahu fail semula saman terhadap Rosmah

Firma barang kemas Lubnan Global Royalty Trading SAL akan memfailkan semula saman terhadap Datin Seri Rosmah Mansor bagi menuntut ganti rugi terhadap 43 barang kemas bernilai US$14.57 juta yang didakwa masih berada dalam milikan isteri bekas perdana menteri itu.

Perkara tersebut dimaklumkan peguam Datuk David Gurupatham yang mewakili Global Royalty ketika dihubungi pemberita selepas pengurusan kes di hadapan Hakim Mahkamah Tinggi Datuk Muhammad Jamil Hussin hari ini.

“Pihak kami telah memfailkan afidavit untuk mengesahkan bahawa setelah pemeriksaan oleh wakil Global Royalty pada 25 Okt hingga 3 Nov lepas di bilik kebal Bank Negara Malaysia (BNM), hanya satu gelang berlian milik Global Royalty dijumpai daripada 44 barangan kemas yang dituntut oleh Datin Seri Rosmah.

“Sebelum ini, kami telah menarik balik saman sivil yang difailkan terhadap beliau (Rosmah) pada 2019 kerana perlu mengesahkan sekiranya 44 barangan kemas itu berada di BNM atau tidak…jadi, kami akan memfailkan semula saman sivil itu kerana kami percaya 43 barangan kemas tersebut masih ada dalam simpanan beliau,” kata peguam itu lapor Bernama.

Gurupatham berkata berdasarkan memorandum konsainan, Rosmah perlu membayar jumlah harga barangan kemas tersebut sekiranya beliau tidak memulangkannya semula kepada Global Royalty.

Barangan kemas itu antara pelbagai barangan yang disita polis dari premis milik Obyu Holdings Sdn Bhd di Pavilion Residences pada Mei 2018, yang didakwa berkaitan dengan skandal dana 1Malaysia Development Berhad (1MDB).

Sementara itu, Gurupatham berkata mahkamah telah menetapkan 23 hingga 27 Mei 2022 untuk pendengaran tuntutan pelucuthakan barangan lain yang disita di premis Obyu Holdings termasuk barangan kemas, jam dan beg tangan serta cermin mata.

“Ia juga termasuk seutas gelang berlian bernilai US$220,000 milik Global Royalty yang ditemui semasa pemeriksaan di BNM,” katanya.

Timbalan Pendakwa Raya Faten Hadni Khairuddin mengesahkan tarikh tersebut.

Pada 2019, pihak pendakwaan memfailkan permohonan pelucuthakan terhadap Obyu Holdings bagi menyita pelbagai barang termasuk 11,991 unit barang kemas, 401 utas jam tangan dan 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.


PAS tuduh pemimpin UMNO Johor tak hormat kesepakatan MN

PAS Johor memberi amaran kepada Menteri Besar Johor supaya tidak lagi mengeruhkan keadaan sebaliknya terus bersama-sama memperkasakan Muafakat Nasional (MN) di negeri itu.

Pesuruhjaya Badan Perhubungan PAS Negeri Johor, Abdullah Husin berkata, walaupun pihaknya berpegang teguh kepada arahan pusat, Datuk Hasni Mohammad perlu memperbaiki hubungan dengan PAS berasaskan matlamat MN.

Beliau berkata, PAS negeri semakin kecewa sejak kebelakangan ini dengan tindakan menteri besar dan pimpinan UMNO yang didakwa membelakangkan parti itu dalam pelantikan ahli majlis dan ketua kampung.

Katanya, apa yang berlaku itu memberi isyarat yang salah dalam usaha memperkasa MN di Johor khususnya, sejak dari mula penubuhan kerajaan baharu pada Mac tahun lalu.

Beliau berkata, PAS Johor memberi perhatian serius terhadap perkembangan muktakhir berkaitan pembahagian jawatan ahli majlis dan ketua kampung di seluruh negeri yang telah diluluskan oleh Menteri Besar.

“Berdasarkan kepada perlantikan ahli majlis yang terkini di Majlis Perbandaran Muar; Majlis Daerah Simpang Renggam (MDSR); dan Majlis Daerah Kota Tinggi tiada lantikan daripada wakil PAS seperti mana yang telah dipersetujui dalam perbincangan sebelum ini.

“Sebelum itu, PAS Johor tidak dipanggil untuk mengadakan perbincangan bagi lantikan ketua kampung di seluruh negeri Johor yang menyaksikan bahawa PAS hanya diberikan 36 jawatan ketua kampung yang mewakili hanya 5 peratus di seluruh negeri Johor,” katanya dalam kenyataan hari ini.

Kerajaan Perikatan Nasional Johor mempunyai 29 kerusi dengan Barisan Nasional sebanyak 16 kerusi, Bersatu (12) dan PAS (satu), manakala Pakatan Harapan mempunyai 27 kerusi dengan DAP 14 kerusi, Amanah (enam) serta PKR (tujuh).


Tak jalani ujian saringan Covid-19 tak boleh nikah di Pulau Pinang

Bakal pengantin yang ingin melangsungkan pernikahan di Pulau Pinang diwajibkan menjalani ujian saringan Covid-19, sekurang-kurangnya menggunakan kit ujian pantas antigen, sebelum akad nikah diadakan, berkuat kuasa hari ini.

Pengarah Jabatan Hal Ehwal Agama Islam Pulau Pinang (JHEAIPP), Datuk Mohd Zakuan Zakaria berkata wali dan saksi nikah juga wajib menjalani ujian saringan itu dalam usaha membendung penularan Covid-19.

“Bagi kit ujian pantas antigen Covid-19, ia perlu dilakukan 30 minit sebelum majlis akad nikah berlangsung. Akad nikah hanya dibenarkan di Pejabat Agama Daerah dan pasangan pengantin yang didapati negatif sahaja dibenarkan meneruskan akad nikah.

“Bakal pengantin berlainan daerah atau negeri pula hendaklah mendapat kebenaran perjalanan daripada pihak polis. Jika gagal (rentas daerah atau negeri), boleh melantik dan mewakilkan seorang wakil untuk menerima nikah bagi pihak mereka,” katanya dalam kenyataan hari ini.

Mohd Zakuan berkata majlis akad nikah di pejabat agama daerah dijalankan dengan prosedur operasi standard (SOP) ketat dan hanya 10 pasangan dibenarkan setiap hari dengan tujuh orang membabitkan pengantin lelaki dan wanita, wali, saksi, ibu atau bapa pengantin lelaki serta jurugambar pada setiap sesi yang mengambil masa tidak lebih 30 minit.

Menurutnya, kursus praperkahwinan secara bersemuka ditangguhkan dan digantikan dengan proses temu duga dan kebenaran berkahwin di Pulau Pinang.

“Pendaftaran bagi proses temu duga boleh dilakukan di laman sesawang emunakahat.penang.gov.com.

“Khidmat nasihat rumah tangga atau kekeluargaan secara bersemuka juga ditangguhkan dan hanya dijalankan secara dalam talian, iaitu melalui emel, talian pejabat atau talian khas pada hari bekerja bermula jam 8.30 pagi hingga 4 petang,” katanya.

Beliau berkata, JHEAIPP berhak menolak kehadiran pemohon sekiranya langkah keselamatan ditetapkan atau apa-apa arahan Pegawai Agama Daerah dari semasa ke semasa gagal dipatuhi sepenuhnya.


Singapura rekod peningkatan kes Covid-19

Jumlah jangkitan baharu Covid-19 di Singapura dalam tempoh 24 jam semalam meningkat kepada 3,445 kes berbanding 2,932 yang dilaporkan pada Khamis, kata Kementerian Kesihatan (MOH).

Pada masa sama, MOH turut melaporkan lapan lagi kematian membabitkan individu berusia antara 61 dan 89 akibat jangkitan Covid-19.

Daripada jumlah jangkitan baharu itu, 2,823 kes membabitkan penularan dalam komuniti, 620 melibatkan pekerja asing dan dua kes import, lapor MOH.

Kes tempatan itu termasuk 572 individu berusia 60 tahun ke atas.

Daripada beberapa kluster besar yang diletakkan dalam pemantauan MOH, tiga melaporkan kes baharu. Sebelas kes baharu melibatkan Pusat Perubatan Econ Medicare dan rumah jagaan di Buangkok.

Keseluruhannya, Singapura merekodkan 141,772 kes positif Covid-19 sejak awal tahun lalu hingga semalam.

Sementara itu, jumlah kematian meningkat kepada 215 kes, susulan lapan lagi pesakit Covid-19 meninggal dunia semalam.

Tujuh daripadanya adalah lelaki san seorang wanita. Semuanya rakyat Singapura. Tiga melengkapkan vaksinasi manakala lima lagi tidak divaksin, kata MOH. – Agensi


Budaya politik dendam kembali selepas PH-BN berkahwin, DAP jinak dengan UMNO?

Sudah dua minggu sejak Perdana Menteri Ke-10 mengangkat sumpah pada 24 November lalu, namun masih tidak ada hala tuju yang jelas daripada pentadbiran kerajaan campuran Pakatan Harapan (PH) dan Barisan Nasional (BN).

Setakat dua minggu ini, rakyat melihat parti pemerintah yang masih belum teruji keabsahan di Parlimen berterusan menyerang parti lawan walaupun sudah berakhir kempen Pilihan Raya Umum Ke-15 (PRU-15) dengan menteri dilantik masih bergelut untuk memberi penjelasan berhubung perkahwinan politik antara PH-BN kepada umum.

Sememangnya perkahwinan politik yang besar akan memberikan kesan kepada hala tuju corak pentadbiran sesebuah kerajaan, namun mungkin terlalu awal untuk menilai kemampuan pentadbiran dipimpin Datuk Seri Anwar Ibrahim dan anak muridnya yang juga Timbalan Perdana Menteri, Datuk Seri Ahmad Zahid Hamidi.

Bagaimanapun, pengumuman pembentukan barisan Kabinet oleh Anwar sudah mencerminkan isyarat awal ke arah mana negara bakal dibawa dan langkah melantik seseorang pemimpin yang dikatakan kluster mahkamah menerima kecaman banyak pihak.

Slogan reformasi dan perubahan yang dicanangkan oleh Anwar dan PH tercalar apabila membelakangi prinsip integriti yang selama ini mereka perjuangkan sendiri kerana sanggup melantik ahli politik penuh kontroversi dalam kerajaan.

Bagaimana seorang ahli politik yang dikatakan menjadi punca kepada kejatuhan UMNO-Barisan Nasional (BN) mendapat tempat tertinggi dalam pentadbiran walhal partinya sendiri tidak memenangi kerusi Parlimen yang banyak semasa PRU-15 lalu.

Anwar boleh memberi alasan untuk menghalalkan keputusannya melantik Zahid, namun pada kaca mata umum lantikan tersebut adalah hanya semata-mata mahu memastikan kedudukannya tidak terancam dan prinsip boleh dicampak dengan sewenang-wenangnya demi matlamat peribadi.

Jelas sekali, kerajaan dibentuk tidak mencerminkan prinsip telus dan bersih yang diperjuangkan oleh PH seperti mereka berkempen kepada rakyat sebelum ini.

Barisan Kabinet yang dilantik juga menjadi pertikaian dikalangan orang awam kerana calon yang kalah semasa PRU-15 lalu masih diberikan tempat dalam kerajaan.

Apakah merit yang digunakan Anwar dalam melantik barisan menteri?

Adakah Petunjuk Prestasi Utama (KPI) paling kuat bodek digunakan sebagai kayu pengukur dalam melantik barisan jemaah menteri oleh kerajaan PH-BN ini?

Berdasarkan lantikan ahli politik dalam kerajaan sekarang ini, nampaknya ahli politik yang dilihat kuat membodek diberikan jawatan penting dalam kerajaan dan bukan kerana mempunyai kemahiran atau pengalaman dalam menguruskan sesebuah pentadbiran kerajaan.

Orang ramai juga semakin sinis dan hilang keyakinan dengan barisan menteri yang diumumkan susulan beberapa episod memalukan diri sendiri yang ditunjukkan oleh beberapa individu yang baharu dilantik.

Antaranya, seorang menteri yang sedang mengadakan sidang media secara tiba-tiba boleh menjawab panggilan telefon hanya kerana kononnya mendapat panggilan penting.

Tidak pasti apakah tujuan yang cuba ditunjukkan oleh menteri mentah tersebut kepada orang ramai, adakah beliau mahu menunjukkan sebenarnya mempunyai hubungan rapat dengan Presiden partinya itu?

Perdana Menteri juga nampaknya masih bergelut untuk menyesuaikan diri kerana terlalu lama menjadi pembangkang dan hanya tahu mencari kesalahan parti lawan dengan berterusan menyerang dengan tuduhan yang liar tanpa sebarang bukti.

Budaya pembangkang yang suka membuat tuduhan masih tidak dapat dibuang walaupun sudah menjadi kerajaan, malah ia semakin menjadi-jadi sebaik mendapat kuasa baru-baru ini.

Strategi serang dahulu dan fikir kemudiaan menjadi budaya yang diteruskan dalam kerajaan baharu ini, sebagai contoh isu RM600 bilion yang dibangkitkan oleh seorang pemilik akaun Facebook dijadikan modal politik oleh parti pemerintah untuk menyerang parti lawan.

Adakah Anwar tidak menyemak terlebih dahulu sama ada tuduhan dibuat oleh pemilik Facebook itu benar? Difahamkan pengguna Facebook yang membuat tuduhan awal tersebut juga sudah meminta maaf dan memadamkan hantaran berhubung isu dibangkitkan itu.

Terbaharu, Anwar juga membangkitkan berhubung dana politik dengan sekali lagi membuat tuduhan tanpa bukti kononnya parti lawan ditaja syarikat judi.

Tetapi apabila dicabar supaya menunjukkan bukti, Anwar koyak pula dan mengeluarkan kenyataan berbentuk ancaman kepada pihak lawan hanya kerana ditegur balik.

Adakah budaya politik dendam sudah diwujudkan semula oleh pemerintahan PH-BN ini sekarang?

Bukankah Anwar selama ini yang memperjuangkan isu keadilan, tunjuklah sikit kematangan dalam berpolitik dan janganlah terlalu gelojoh menyerang semua pihak yang tidak sehaluan dengan perkara-perkara yang remeh dan tidak masuk akal.

Kerajaan yang didominasi PKR-UMNO ini nampaknya memberi impak yang besar apabila parti komponen seperti DAP terpaksa akur kepada rakan politik baharu mereka walaupun terpaksa menelannya dengan pahit.

Akhirnya DAP kini berjaya dijinakkan tidak lagi menjadi ekstrem dan ia pastinya prestasi yang membanggakan kepada pengundi yang memilih mereka semasa PRU-15 lalu.

Terbukti dengan kerjasama UMNO, parti DAP yang dahulunya dilihat rasis sudah dibersihkan dan disucikan hasil perkahwinan politik PH-BN.

Tahniah UMNO jinakkan DAP menjadi singa tidak bertaring.


Hamzah bersumpah tiada kaitan dengan kes rasuah RM15 juta

Datuk Seri Hamzah Zainuddin malam ini bersumpah di hadapan pengundi dan penyokong di Dewan Undangan Negeri (DUN) Hulu Kelang bahawa beliau tiada kaitan dengan pertuduhan kes rasuah RM15 juta seperti didakwa sebelum ini.

Setiausaha Agung Perikatan Nasional (PN) itu sedang mempertimbangkan untuk menyaman kerajaan Malaysia atas dakwaan tersebut.

“SPRM buat satu pertuduhan terhadap seorang yang bernama Sim Choo Tiam yang menerima wang sebanyak RM15 juta daripada Hep Kim Hong yang merupakan Pengarah Urusan Asia Coding Centre Sdn Bhd melalui Syed Abu Zafran Syed Ahmad sebagai dorongan untuk seorang pegawai badan awam iaitu Datuk Seri Hamzah Zainudin yang merupakan Menteri Dalam Negeri (ketika itu).

“Saya bersumpah dengan nama Allah, saya langsung tidak ada kena mengena dengan kes ini.

“Saya nak tanya dengan pengundi Hulu Kelang ini, apakah patut saya  saman kerajaan Malaysia? Kalau semua setuju, insya-Allah saya akan umumkan malam esok di shah alam. Saya akan berjumpa dengan peguam saya, esok dan umumkan malam esok apa yang akan kita lakukan kepada kerajaan yang menzalimi, memfitnah,” katanya ketika berkempen di Taman Melawati, malam ini.

Beliau turut meminta penyokong yang hadir mendoakan agar apa saja keputusannya nanti akan menjadi titik tolak kepada masa depan negra.

“Saya mahu saudara-saudara berdoa kepada Allah agar segala fitnah, segala kezaliman yang dilakukan oleh PM ini akan menjadi sesuatu titik tolak kepada masa depan kita apabila saya saman nanti.

“Supaya rakyat mengetahui bahawa inilah pemimpin yang penuh dengan kezaliman dalam negara kita. Kita tolak pemimpin seperti ini,” katanya.

Pada 10 Mei lalu, Datuk Seri Sim Choo Thiam, 54 berdepan pertuduhan meminta rasuah dan tiga pertuduhan menerima rasuah membabitkan RM15 juta yang kononnya berlaku dua tahun lalu.

Bagi pertuduhan pertama, Sim didakwa meminta suapan wang berjumlah RM15 juta daripada Pengarah Urusan Asia Coding Centre Sdn Bhd, Hep Kim Hong melalui Syed Abu Zafran Syed Ahmad pada Jun 2021.

Ia sebagai dorongan untuk menteri KDN ketika itu untuk membantu syarikat tersebut mendapatkan apa-apa projek milik agensi di bawah KDN pada Jun 2021.


Pengsan selepas vaksinasi

Pada Disember 2020 dahulu berlaku kejadian seorang jururawat di Alabama US pengsan sejurus vaksin Covid-19. Video beliau pengsan itu viral seluruh dunia kerana permulaan pemberian vaksin Covid-19 menjadi tumpuan semua pihak.

Sehinggalah berita beliau pengsan itu ditokok tambah dengan menuduh jururawat Tiffany Dover itu mati. Padahal beliau pulih dari pengsan dan hidup hingga sekarang.

Kejadian pengsan yang diberi nama Vasovagal atau syncopal attack sering berlaku tanpa penyebab yang jelas.

Namun pakar menyatakan antara penyebab yang mungkin senang berlaku syncopal attack adalah terlalu takut prosedur, emosi gemuruh, takut jarum cucuk, letih, lapar dan kekurangan rehat. Syncopal attack boleh berlaku kepada semua orang dengan insiden kejadian antara 3.0 -3.5%.

Syncopal Attack ini tidak bahaya, dan pesakit pulih sepenuhnya setelah rehat dan dibaringkan.

Kejadian pengsan selepas vaksin ini bukannya suatu perkara baharu. Sudah banyak laporan kajian yang dilaporkan peristiwa itu.

Laporan dari MMWR menyatakan kejadian pengsan akibat syncopal attack ini pernah berlaku selepas pemberian vaksin lain seperti HPV, Meningokokal dan Tetanus, Difteria Pertusis (Tdap). Kebanyakan kes (62%) berlaku dalam kalangan julat umur 11 – 18 tahun.

Mekanisma pengsan ini kemungkinan berpunca dari rasa sakit, takut, anzieti, kurang air (dehidrasi) atau beberapa pencetus lain seperti:

1. Melihat darah
2. Melihat jarum
3. Nyeri ketika suntikan jarum.
4. Cepat bangkit berdiri dengan gopoh
5. Berdiri terlalu lama
6. Sakit atau stres apabila kena pukul.
7. Ketika derma darah
8. Berjemur di tempat panas
9. Lapar dan berada dalam emosi yang cemas
10. Bersukan terlalu lama.

Biasanya pesakit akan mempunyai tanda-tanda awal seperti loya, berdebar dan mata kabur, kemudian terkulai jatuh. Pesakit boleh menyebabkan kecederaan serius jika ketika jatuh terhantuk benda tajam atau keras atau sedang mengendali mesin / kenderaan.

Apa yang perlu dilakukan?

Sebelum prosedur/suntikan

1. Tenangkan penerima vaksin serta beri keyakinan bahawa suntikan itu tidak membahayakan.
2. Beri makan minum secukupnya.
3. Minta penerima bernafas perlahan-lahan dan dalam-dalam. Nasihatkan jangan bernafas laju dan gemuruh.
4. Nasihatkan penerima jangan fikir bukan-bukan yang negatif. Berikan ketenangan kepada mereka.
5. Berborak santai semasa prosedur boleh mengalih pemikiran penerima ke arah yang menenangkan.

Jika berlaku pengsan:

1. Ibu bapa / pengiring atau penjaga jangan panik.
2. Bantu papah beliau agar tidak terjatuh.
3. Baringkan ditempat selesa / selamat.
4. Dapatkan pertolongan dari anggota kesihatan.
5. Petugas kesihatan akan membuat pemeriksaan dan melakukan pemerhatian sekurang-kurangnya 15 minit. Jika kembali pulih, pesakit akan dibenarkan pulang.

Dr Suhazeli Abdullah
Pakar Kesihatan Keluarga


Berbilion aset 1MDB dipulangkan semasa kerajaan Muhyiddin, Ismail Sabri buat apa?

Ketika Tan Sri Muhyiddin Yassin menjadi Perdana Menteri (PM) Kelapan, usaha giat dijalankan untuk menjejak dan membawa pulang semula aset 1Malaysia Development Berhad (1MDB) yang dicuri semasa kerajaan UMNO memerintah sebelum ini.

Puluhan bilion berjaya dibawa pulang ke Malaysia oleh pasukan khas yang dipantau Muhyiddin sendiri, bagaimanapun semasa UMNO mengambilalih kerajaan selepas kerajaan Perikatan Nasional (PN) dijatuhkan tidak lagi kedengaran aset-aset milik negara yang berjaya dibawa pulang.

Persoalan timbul, apakah Datuk Seri Ismail Sabri Yaakob buat sepanjang beliau menjadi PM sejak dilantik pada Ogos 2021 lalu?

Malah, pasukan petugas khas sejak Ismail Sabri dilantik menjadi PM seakan tidak bermaya dan seagresif semasa kerajaan dibawah Muhyiddin yang sentiasa giat mencari jalan untuk membawa semula aset milik negara yang dirompak oleh Datuk Seri Najib Razak bersama rakan sepenjenayahnya.

Untuk rekod, semasa Muhyiddin menjadi PM Ke-8, sekurangnya-kurangnya RM20.53 bilion aset 1MDB berjaya dijejak dan dipulangkan kepada kerajaan Malaysia, setakat November 2021.

Muhyiddin meletak jawatan pada Ogos 2021 dan penganti PM baharu selepas itu seakan tidak mengambil endah untuk meneruskan usaha pasukan petugas khas bagi membawa pulang aset yang dirompak pulang ke Malaysia.

Malah, tidak ada pengumuman terbaharu dibuat oleh pasukan petugas khas berhubung kejayaan membawa pulang aset negara sejak Ismail Sabri menjadi PM.

Adakah Ismail Sabri terlalu sibuk dengan urusan kerjanya yang lain sehinggakan terlepas pandang untuk mengutamakan urusanaset negara yang dicuri semasa era UMNO dipimpin oleh Najib sebelum ini?

Sebelum ini juga, Muhyiddin menyenaraikan menyenaraikan beberapa aset berkait 1MDB yang diperolehi semula oleh kerajaan termasuk sebuah kapal layar mewah bernilai AS$130 juta, jet peribadi bombardier bernilai AS$35 juta, dan aset-aset mewah milik Riza Aziz yang merupakan anak tiri kepada Najib iaitu sebuah rumah di London bernilai 23.2 juta pound, sebuah rumah di Berverly Hills bernilai AS$17.5 juta dan sebuah kondominium bernilai AS$35.5 juta di New York.

Bagaimanapun, apakah senarai kejayaan dibawah kerajaan Ismail Sabri dalam membawa pulang semula aset 1MDB yang dicuri oleh pemimpin UMNO terdahulu?

Malah, sepanjang Ismail Sabri menjadi PM, negara mendepani pelbagai masalah lebih meruncing, seperti isu kejatuhan nilai ringgit dan kenaikkan harga barang yang tidak ada penghujungnya.

Tidak cukup dengan pelbagai kesusahan dihadapi rakyat, Ismail Sabri juga membubarkan Parlimen pada ketika rakyat sedang berdepan kemungkinan bencana banjir bakal melanda tidak lama lagi.

Nampaknya, pandangan partinya, UMNO lebih penting daripada kepentingan rakyat jelata yang mahukan kebajikan dan nasib mereka terbela. Bagaimana rakyat mahu mengharapkan UMNO untuk menjaga mereka?

Perkara perlu dijawab Ismail Sabri ketika ini adalah “Apa beliau buat sepanjang jadi PM selain hanya sibuk dengan kempen Keluarga Malaysia” sahaja?


G7 gesa siasat asal usul virus Covid, desak China lebih telus

Pemimpin negara G7 sepakat mendesak siasatan baharu dilakukan untuk mengetahui asal usul pandemik Covid-19, sambil menggesa China supaya lebih telus.

Dalam kenyataan yang dikeluarkan selepas sidang G7 di Cornwall, United Kingdom (UK), Amerika Syarikat (AS); UK; Perancis; Jerman; Kanada; Itali; dan Jepun, meminta kajian yang telus, diketuai oleh pakar dan berasaskan sains, di bawah Pertubuhan Kesihatan Sedunia (WHO), bagi menentukan bagaimana wabak itu bermula.

WHO sebelum ini mengatakan teori kebocoran makmal di Wuhan, China tidak dapat diketepikan dan Beijing harus membantu menyelesaikan misteri dari mana asal virus Covid itu bermula.

Kajian WHO mengenai asal usul virus Covid-19 sebelum ini tidak dapat dilakukan secara telus susulan keengganan Beijing memberi kerjasama.

Bulan lalu, Presiden AS, Joe Biden mendedahkan beliau telah mengarahkan agensi perisikan negara itu mencari maklumat mengenai asal usul virus Covid-19.

Beliau mengatakan perisikan AS berpendapat ada dua kemungkinan virus itu merebak iaitu membabitkan manusia dan haiwan, serta daripada kemalangan di makmal.

Bagaimanapun, terdapat terlalu sedikit bukti untuk membuat kesimpulan.

Ketika sidang media selepas pertemuan G7 itu Biden ditanya apa yang China boleh lakukan untuk ‘meredakan ketegangan’ dengan negara-negara lain.

“Saya fikir China harus mula bertindak dengan lebih bertanggungjawab dalam hal norma antarabangsa mengenai hak asasi manusia dan ketelusan. Ketelusan secara menyeluruh.

“Kami belum mendapat akses ke makmal untuk menentukan sama ada atau tidak – dan saya belum membuat kesimpulan kerana perisikan belum memutuskannya lagi – apakah ini merupakan konsekuensi dari pasar makanan laut, kelawar yang berinteraksi dengan manusia … atau apakah kesilapan ketika ujian makmal,” kata Biden.

Sidang G7 juga menggesa China menghormati hak asasi dan kebebasan etnik Muslim Uighur di Xinjiang, serta Hong Kong. – Agensi


Tujuh kluster baharu di enam negeri

Tujuh kluster baharu Covid-19 dikesan di enam negeri dalam tempoh 24 jam sehingga 12 tengah hari tadi, dengan penularan dalam kalangan institusi berkaitan pendidikan merekodkan empat kluster.

Dua lagi adalah kluster tempat kerja dan satu kumpulan berisiko tinggi yang dilaporkan di Seberang Perai Tengah, Pulau Pinang membabitkan 19 individu daripada 20 yang disaring.

Dua kluster berkaitan pendidikan dilaporkan di Pulai Chondong 2, Machang, Kelantan dengan tujuh individu daripada 69 saringan, dan Jalan Tanjong Mas di Kota Bharu membabitkan 25 individu daripada 33 saringan.

Dua lagi kluster berkaitan pendidikan dikesan di Jalan Kempas Lapan, Kulai, Johor melibatkan tujuh individu daripada 58 saringan, dan di Cheras, Kuala Lumpur membabitkan 18 daripada 30 individu yang disaring.

Dua kluster tempat kerja dilaporkan di Klang dan Kuala Langat, Selangor membabitkan 70 individu daripada 927 yang disaring, serta di Bera, Pahang melibatkan 51 individu daripada 71 yang disaring.

Ketua Pengarah Kesihatan Tan Sri Dr Noor Hisham Abdullah juga memaklumkan 5,068 pesakit disahkan sembuh dalam tempoh itu menjadikan kumulatif 2,430,122 kes pulih atau 96.34 peratus daripada 2,522,498 kes kumulatif positif.

Menurutnya daripada 6,243 kes positif hari ini, 24 melibatkan kes import, termasuk enam warga asing, manakala 6,219 adalah kes tempatan yang turut membabitkan 338 rakyat asing.

“Daripada jumlah kes hari ini juga, 106 atau 1.7 peratus melibatkan pesakit kategori 3, 4, dan 5, manakala selebihnya atau 98.3 peratus adalah pesakit kategori 1 dan 2,” katanya.


UMNO sudah tua: Faiz Na’aman

Kawasan Parlimen Bagan Datuk yang sudah enam penggal diterajui Barisan Nasional (BN) memerlukan pemimpin baharu untuk mengemudinya, kata Ahli Majlis Pimpinan Tertinggi (MPT) Bersatu Dr Muhammad Faiz Na’aman

“Kadang-kadang perubahan itu perlu dilakukan oleh pihak luar seperti mana dalam sirah, apabila golongan Muhajirin berhijrah daripada Makkah ke Madinah, buat perubahan jadi sebuah negara Islam dan kerajaan yang berkembang luas.

“Jadi saya mengambil semangat itu, umpamanya saya patut menawarkan prinsip dan dasar untuk berubah ke arah kebaikan kepada Bagan Datuk,” katanya dalam satu temu bual khas bersama FMT.

Menurut calon Paerikatan Nasional Parlimen Bagan Datuk itu, parti seperti UMNO meskipun telah bertapak lebih 60 tahun, namun belum tentu ia semakin kukuh kerana apabila jelas ia mudah rapuh dengan wujudnya pelbagai masalah dalaman.

Justeru, kata Faiz, pengundi perlu berani mencuba pimpinan baharu seperti Perikatan Nasional yang menawarkan perubahan serta penyelesaian, bukan sekadar menabur janji manis.

“Sesuatu yang sebegitu tua dan lama seperti UMNO, akan datangkan masalah. Adakalanya bila sudah terlampau membesar, ia mudah rapuh dan berpecah sesama sendiri.

“Sebolehnya kita memahami dan menghayati apa sebenarnya denyut nadi warga biasa, orang kampung dan orang muda di Bagan Datuk ini, supaya mereka boleh pergi jauh,” katanya.

Bercakap mengenai situasi persaingan dengan calon lain, Faiz mengakui bukan mudah menjalankan kempennya kerana turut berdepan Shamsul Iskandar Md Akin daripada PH, yang digelar “giant killer”.

Setiap calon mempunyai kekuatan tersendiri, katanya, justeru dalam kempennya, beliau hanya memfokuskan kepada tawaran kepada penduduk dan mengelak daripada membuat sebarang serangan peribadi terhadap calon lain.

“Saya gunakan pendekatan yang lebih berhemah, sebab itu kalau kita tengok sejak hari penamaan calon, kalau kami bertembung dengan penyokong Umno, perasaan saling menghormati itu ada.

“Kita mencari ruang membuat kempen berdasarkan tawaran, bukan lagi setakat bertembung sahaja,” tambahnya.

Di Parlimen Bagan Datuk, selain Shamsul, Faiz turut berdepan penyandang lima penggal Ahmad Zahid Hamidi (BN), yang juga presiden Umno dan calon bebas Tawfik Ismail, sebelum ini bekas ADUN Sungai Benut.


Kerajaan ini suka mengugut lawan politik, kata Azmin

Perikatan Nasional (PN) mengambil langkah berhati-hati menjelang Pilihan Raya Negeri (PRN) di enam negeri tak lama lagi, kata Datuk Seri Mohamed Azmin Ali.

Ketua Penerangan PN itu mengesahkan terdapat lapan bekas pemimpin UMNO yang dipecat kerana menentang Presidennya sebelum ini akan menyertai gabungan tersebut, tetapi perlu berhati-hati kerana kerajaan campuran suka mengugut dan menekan lawan politiknya.

“Kerajaan ketika ini ialah kerajaan yang mengugut. Kalau mereka dapat tahu, dia akan ugut dan akan tekan. Ini satu perkara yang tidak baik.

“Jadi, sabar kerana ia akan diumumkan tidak lama lagi, mungkin selepas Hari Raya Aidiladha,” katanya dipetik laporan.

Azmin ditemui wartawan semasa Majlis Rumah Terbuka PN Selangor di Shah Alam malam tadi.

Terdahulu, bekas Setiausaha Agung Barisan Nasional (BN) Tan Sri Annuar Musa mengesahkan sudah mengemukakan permohonan bagi menyertai PAS.

Beliau yang juga bekas Ahli Parlimen Ketereh memaklumkan sudah menghantar borang keahlian PAS sejak beberapa bulan lalu, kini menunggu kelulusan dari parti itu.

“Bukan 10 orang (bekas pemimpin dan ahli UMNO, tapi) lebih daripada 1,000 bersama-sama dengan saya Insya-Allah pada minggu kedua Jun, kita hanya sekarang sedang menunggu (keputusan) daripada parti PAS.

“Saya mengesahkan saya sudah membuat permohonan (menyertai) PAS, terpulanglah pada PAS untuk menerima saya ataupun tidak kerana saya ini bukan sesiapa pun.

“Keputusan yang saya buat (menyertai PAS) selepas saya meneliti secara dekat dan mendalam senario politik negara dan juga keadaan berlaku dalam politik UMNO itu sendiri,” katanya dipetik laporan media.

Dalam pada itu, Pengerusi PN Tan Sri Muhyiddin Yassin baru-baru ini juga secara terbuka membuat tawaran kepada bekas Ketua Pemuda UMNO, Khairy Jamaluddin Abu Bakar untuk menyertai Bersatu selepas menerima nasib sama seperti Annuar.

UMNO sebelum ini melakukan pembersihan besar-besaran dalam parti itu dengan memecat dan menggantung ahli serta pemimpin parti yang dilihat tidak sehaluan dengan Presiden, Datuk Seri Ahmad Zahid Hamidi.


PDRM sedang mohon bawa pulang ‘Jho Low 2.0’ dari Thailand

Ahli perniagaan Malaysia yang menjadi buruan Teow Wooi Huat akan dibawa pulang Malaysia bagi menghadapi pendakwaan.

Polis Diraja Malaysia (PDRM) mengesahkan sedang memohon kepada pihak berkuasa Thailand untuk membawa pulang lelaki berusia 55 tahun yang digelar “Jho Low 2.0” selepas ditahan dalam satu serbuan baru-baru ini.

Setiausaha PDRM Datuk Noorsiah Mohd Saaduddin berkata, lelaki berusia 55 tahun itu kini dalam tahanan pihak berkuasa Thailand.

“Penama adalah individu yang disiasat mengikut Seksyen 420 Kanun Keseksaan.

“PDRM sedang dalam proses permohonan untuk penama dihantar pulang ke Malaysia bagi membantu siasatan,” katanya dalam kenyataan, hari ini.

Sabtu lalu, media melaporkan visa Teow dibatalkan dan sedang menunggu untuk diusir keluar oleh pihak berkuasa Thailand.

Teow yang digelar “Jho Low 2”, merujuk kepada seorang lagi ahli perniagaan Malaysia yang sedang diburu Low Taek Jho dikaitkan dengan skandal 1Malaysia Develoment Berhad (1MDB), telah melarikan diri ke Dannok di Sadao pada 2020.

Bangkok Post melaporkan Teow mengasaskan MBI Group dan mengendalikan kompleks hiburan termasuk resort di bandar Danok di sempadan Thailand-Malaysia.

Teow membina empayar perniagaan daripada skim pelaburan dalam talian yang memikat pelabur dari China, Thailand, Malaysia, Indonesia dan Macau.

Pada 2017, Teow pada mulanya telah ditahan Biro Kawalan Narkotik (NSB) Thailand atas tuduhan kesalahan dadah, namun dia melarikan diri dari Songkhla dan terlepas daripada hukuman mati.

Pada 2019, pihak berkuasa Malaysia membekukan 91 akaun bank berjumlah RM177 juta yang dikaitkan dengan MBI Group International ketika itu. Bank Negara telah menyenaraikan syarikat itu sebagai syarikat yang menjalankan skim kewangan meragukan.


Tujuh MP DAP dan PKR bantah larangan jual arak

Larangan terbaharu Dewan Bandaraya Kuala Lumpur (DBKL) dan Kementerian Wilayah Persekutuan melibatkan penjualan arak di Kuala Lumpur dibantah tujuh Ahli Parlimen (MP) DAP dan PKR.

Semua MP pembangkang itu menggesa supaya Menteri Wilayah Persekutuan Datuk Seri Shahidan Kassim menarik balik larangan penjualan minuman keras di ibu kota, wakil pembangkang itu terdiri Tan Kok Wai (DAP-Cheras); Fong Kui Lun (DAP-Bukit Bintang); Teresa Kok (DAP-Seputeh); Lim Lip Eng (DAP-Kepong); Hannah Yeoh (DAP-Segambut); Dr Tan Yee Kew (PKR-Wangsa Maju) dan Prabakaran Parameswaran (PKR-Batu).

Dalam kenyataan bersama itu, mereka bersama beberapa persatuan perniagaan minuman keras sudah mengadakan beberapa perjumpaan dengan Shahidan berkenaan isu berkenaan, namun mendakwa beliau tidak mengambil serius pendirian serta cadangan persatuan perniagaan terbabit.

“DBKL dan Menteri Wilayah Persekutuan perlu menghormati cara hidup dan budaya semua rakyat Malaysia, sama orang Islam atau orang bukan Islam,” kata kenyataan tersebut.

Semua MP pembangkang itu membantah larangan menjual minuman keras di kedai runcit, kedai serbaneka dan kedai ubat Cina.

Mereka mendakwa ia menyekat hak peniaga untuk berniaga, serta menjual barang-barang yang sah di segi undang-undang di samping menyusahkan pembeli di kalangan masyarakat bukan Islam di Kuala Lumpur.

“Kami menghormati agama Islam. Malah, kami tahu arak adalah haram untuk umat Islam. Tetapi, apa yang haram kepada orang Islam tidak boleh dipaksakan terhadap orang bukan Islam, terutamanya dalam hal makan minum.

“Hak ini merupakan hak setiap rakyat yang telah dipersetujui bersama oleh tokoh-tokoh kemerdekaan kita yang telah menjadi tunjang kepada Perlembagaan Persekutuan.

“Malah, larangan tambahan DBKL itu akan menjejaskan imej dan impian untuk menjadikan Kuala Lumpur sebagai Bandaraya Kelas Dunia (World Class City), yang bakal meraikan jutaan warga dunia daripada pelbagai latar belakang agama, budaya dan cara hidup,” kata kenyataan itu lagi,

Semalam, DBKL dalam kenyataan, memaklumkan penjualan bir di kedai runcit, kedai serbaneka dan kedai ubat Cina di Kuala Lumpur, kini hanya dibenarkan sehingga 9 malam.

Katanya, perkara itu sebagai syarat baharu untuk permohonan Lesen Minuman Keras (LMK) dan pelanggan masih boleh membeli bir di premis tersebut yang hanya boleh dijual bermula jam 7 pagi.


Pemandu peribadi terlepas tali gantung

Seorang pemandu peribadi dibebaskan dan dilepaskan tanpa dipanggil membela diri oleh Mahkamah Tinggi Georgetown hari ini daripada tuduhan mengedar 47 kilogram ganja, lima tahun lepas.

Hakim Mohd Radzi Abdul Hamid membuat keputusan itu selepas mendapati pihak pendakwaan gagal membuktikan kes prima facie terhadap lelaki itu, lapor Bernama.

Nur Azimuddin Md Noor, 42, yang berasal dari Pulau Pinang itu didakwa mengedar 47.76 kg ganja di Parkir Basement, Vanda Business Park, Jalan Sungai Dua dekat sini pada kira-kira 11.30 malam, 3 Feb, 2017.

Nur Azimuddin, yang diwakili peguam Abd Rahim Mohamed dan R. Dev Chander, didakwa mengikut Seksyen 39B (1) (a) Akta Dadah Berbahaya 1952 dan boleh dihukum di bawah Seksyen 39B(2) Akta yang sama, yang membawa hukuman mati jika sabit kesalahan.

Dalam penghakimannya, Mohd Radzi berkata pihak pendakwaan gagal membuktikan elemen jagaan, kawalan dan pengetahuan berhubung pemilikan dadah berkenaan oleh tertuduh.

Mahkamah juga mendapati berlakunya percanggahan dalam keterangan saksi-saksi penting pihak pendakwaan.

Sepanjang perbicaraan, pendakwaan yang dikendalikan Timbalan Pendakwa Raya Mohd Amril Johari memanggil seramai 11 saksi memberi keterangan sejak 1 Nov 2021.


Jangkitan naik kepada 3,528 kes

Jangkitan harian Covid-19 di seluruh negara dalam tempoh 24 jam sehingga 12 tengah hari tadi meningkat 18 kes berbanding semalam.

Ketua Pengarah Kesihatan Tan Sri Dr Noor Hisham Abdullah berkata, dalam tempoh itu sebanyak 3,528 kes baharu dikesan, berbanding 3,510 kes yang dicatat semalam.

Beliau berkata jumlah terbaharu itu menjadikan kumulatif positif sejak awal tahun lalu hingga hari ini sebanyak 2,735,241 kes.

Mengikut rekod Kementerian Kesihatan (KKM) dalam tempoh itu sehingga semalam seramai 2,652,585 pesakit telah sembuh, manakala 31,265 pesakit lagi meninggal dunia.

Sehingga semalam, lima negeri kekal merekodkan kumulatif positif melebihi 200,000 dengan Selangor mencatat 780,188 kes; diikuti Sarawak (252,129 kes); Johor (241,884 kes); Sabah (239,187 kes); dan Kuala Lumpur (209,346 kes).

Sementara itu, Dr Noor Hisham berkata Kementerian Kesihatan (KKM) menjangkakan kadar kebolehjangkitan Covid-19 atau Ro/Rt mengikut kes seharian semalam untuk seluruh negara adalah pada nilai 0.90, turut semula berbanding 0.91 yang dijangkakan pada Rabu.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Tidak ada negeri yang merekodkan nilai Rt melepasi 1.00. Jangkaan nilai Rt tertinggi dicatat di Terengganu iaitu 0.99 dan terendah di Sarawak dengan nilai Rt 0.74.


Jangkitan baharu 4,343 kes

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun lagi ke paras 4,343 kes, berbanding 4,701 kes semalam.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan kumulatif sebanyak 2,506,309 kes positif.

Sementara itu beliau berkata kadar kebolehjangkitan Covid-19 atau Ro/Rt pada jangkaan mengikut kes seharian pada 6 November 2021 untuk seluruh negara adalah 0.91.

Putrajaya merekodkan RT 1.09, manakala Negeri Sembilan 1.00, sementara Perak mencatatkan RT terendah sebanyak 0.83.

Sehingga semalam, sebanyak 65,505 kes masih aktif dengan 51,103 pesakit menjalani kuarantin di rumah; 8,389 ditempatkan di PKRC; 5,469 dimasukkan ke hospital; dan 544 dirawat di unit rawatan rapi, termasuk 280 yang memerlukan alat bantuan pernafasan.


Mana UMNO hendak pergi, sokong Anwar dan DAP? soal Annuar

Seorang lagi pemimpin senior UMNO, Tan Sri Annuar Musa mengkritik tindakan Presiden, Datuk Seri Ahmad Zahid Hamidi yang tidak jelas dalam membawa hala tuju parti selepas tindakan melulunya menarik sokongan daripada kerajaan Perikatan Nasional (PN).

Ahli Parlimen Ketereh itu mempersoalkan tindakan Zahid yang tidak mempunyai hala tuju dan sekali lagi menegaskan menolak sebarang bentuk kerjasama dengan Ketua Pembangkang Datuk Seri Anwar Ibrahim mahu pun DAP.

“Kita (UMNO) ini hendak pergi ke mana? Suruh keluar dari kerajaan tetapi tidak bagi tahu hendak pergi ke mana.

“Kita ada 38 kerusi Parlimen sahaja, kalau hendak bentuk kerajaan kena ada 110, lagi 90 kerusi hendak ambil dari mana. Saya tak mahu sokong Datuk Seri Anwar Ibrahim dan DAP,” katanya dipetik Bernama.

Ujarnya, UMNO sudah mendapat layanan yang baik bersama dalam kerajaan PN dan tidak boleh terlalu tamak untuk membolot semua jawatan.

“Dengan 38 kerusi, UMNO dapat timbalan perdana menteri, menteri kanan, 19 menteri dan timbalan menteri. Kita dapat lebih daripada apa yang layak, kita pembangkang dulu, jadi tak boleh tamak,” katanya lagi.

Annuar berkata adalah tidak wajar jika menteri-menteri parti itu menarik diri daripada tanggungjawab yang besar dalam membantu rakyat menghadapi pandemik Covid-19 yang masih merunsingkan.

Sebagai contoh, Menteri Kesihatan Datuk Seri Dr Adham Baba bertanggunjawab dalam soal kesihatan dan Menteri Kanan Luar Negeri Datuk Seri Hishammuddin Hussein yang menjaga soal keselamatan dan Covid-19 secara keseluruhannya.

“Katakanlah Khairy Jamaluddin Abu Bakar (Menteri Sains, Teknologi dan Inovasi) yang menjaga Program Imunisasi Covid-19 Kebangsaan (PICK) tengah sibuk dengan vaksinasi. Tiba-tiba keluar kerajaan. Macam itu ke tanggungjawab kita?” katanya sambil mempersoalkan sikap segelintir pemimpin UMNO yang tidak bersyukur dengan kepercayaan dan tanggungjawab yang diberikan oleh kerajaan PN kepada parti tersebut.

“”Saya tidak mahu anak cucu saya menyumpah esok, katakan sesuatu terjadi pada negara dengan perbuatan kita, tiba-tiba orang kata ini berlaku kerana UMNO lari daripada tanggungjawab. Tak boleh,” katanya.

Mengimbas kembali penubuhan PN, beliau berkata Barisan Nasional berikrar menyokong kerajaan PN tanpa menjadi ahlinya dan yang lebih unik ialah UMNO membuat ketetapan sokongan itu berdasarkan sokongan Ahli-Ahli Parlimennya.

“Sebab itu waktu menyokong kerajaan ini, ia tidak dibawa ke Majlis Tetinggi UMNO. Ia dibuat daripada Ahli-Ahli Parlimen UMNO yang bertemu, menandatangani akuan bersumpah (SD) dan sokongan atas Ahli-Ahli Parlimen itu sendiri. Ini sesuatu yang tidak pernah berlaku dalam negara kita,” katanya.

Annuar berkata sewaktu membentuk kerajaan PN, ia untuk menyelamatkan negara daripada kegagalan kerajaan yang terdahulu setelah berlaku pepecahan disebabkan krisis dalaman disusuli dengan perletakan jawatan perdana menteri dan wujud ketidakstabilan politik negara.

“Untuk menyelamatkan keadaan dan memastikan negara dapat diuruskan dengan cara yang lebih teratur dan baik, maka berlaku satu gabungan politik dan ditakdirkan Allah SWT, gabungan ini belum pernah disaksikan dalam sejarah negara di mana parti-parti yang telah pecah seperti Bersatu, UMNO , PAS dan parti politik lain membentuk kerajaan tetapi dengan majoriti yang teramat tipis,” katanya.

Kontroversi kedudukan UMNO dalam PN timbul kembali apabila Zahid mengumumkan pendirian Majlis Tertinggi UMNO untuk menarik balik sokongan terhadap kerajaan PN dan Tan Sri Muhyiddin Yassin sebagai Perdana Menteri Selasa lepas.


Covid 19: Elak kanak-kanak jadi obesiti, amal pemakanan sihat

Pandemik Covid-19 telah menyebabkan ramai orang terjejas berikutan pelbagai sekatan dan undang-undang yang dikuatkuasakan bagi mengelakkan penularan wabak tersebut.

Antara yang paling terasa pastinya golongan kanak-kanak, yang terpaksa menghabiskan zaman kecil mereka di rumah. Perkara ini sudah tentu boleh memberi kesan kepada psikologi dan perkembangan minda mereka.

Bukan itu sahaja, menurut satu kajian mengenai morbiditi dan kematian yang diterbitkan oleh Pusat Kawalan dan Pencegahan Penyakit Amerika Syarikat (CDC), ternyata pandemik ini juga dikaitkan dengan kenaikan berat badan dalam kalangan kanak-kanak.

Penyelidik mendapati kadar perubahan indeks jisim badan (BMI) kanak-kanak meningkat hampir dua kali ganda dari bulan Mac hingga November 2020 berbanding tempoh sebelum pandemik Covid-19.

Pakar Pediatrik Pantai Hospital Laguna Merbok, Dr. Senthil Kumaran, berkata, masalah obesiti atau kegemukan dalam kalangan kanak-kanak di Malaysia semakin membimbangkan.

Katanya ia berpunca daripada pengambilan kalori melebihi penggunaannya.

“Obesiti terjadi akibat pengambilan kalori melebihi penggunaannya. Secara umumnya ia berpunca daripada gaya hidup seperti tabiat pemakanan tidak sihat dan aktiviti fizikal yang rendah,” katanya kepada Utusan Malaysia.

Pada peringkat global, lebih 42 juta kanak-kanak di bawah usia lima tahun, obes.

Di Malaysia, satu dalam empat kanak-kanak atau remaja, berlebihan berat badan dengan Malaysia berada di tangga teratas dalam senarai negara (di rantau ini) dengan 30 peratus kanak-kanak direkodkan sebagai obes.

Kes obesiti berpunca daripada masalah perubatan seperti penyakit hormon atau sindrom adalah kurang dari satu peratus.

Dr. Senthil berkata, apabila ibu bapa mengalami masalah kegemukan, anak mempunyai risiko lebih besar mengalami masalah sama.

Meskipun faktor genetik memainkan peranan, faktor luaran seperti pengambilan kalori berlebihan dan kurangnya aktiviti fizikal memainkan peranan yang lebih besar.

Jadi, memupuk tabiat pemakanan sihat dan gaya hidup aktif sejak kecil adalah sangat penting.

Dr. Shentil memberitahu, kanak-kanak berlebihan berat terdedah kepada pelbagai risiko kesihatan termasuk diabetes jenis 2 dan ini boleh berlaku pada kanak-kanak berusia seawal lapan tahun.

Malah mereka turut berdepan risiko mengalami tekanan darah tinggi, masalah hati berlemak dan kekurangan oksigen semasa tidur disebabkan rongga pernafasan tersekat.

“Kanak-kanak dengan masalah ini, mempunyai tidur tidak sempurna dan sering mengalami gangguan pernafasan berulang-ulang sepanjang waktu tidur. Mereka juga sering berdengkur semasa tidur.

Keadaan ini boleh menyebabkan kematian sekiranya tahap kekurangan oksigen semakin merosot.

“Kanak-kanak montel turut berisiko menghidap batu karang pada pundi hempedu, kerosakan sendi, sindrom metabolik dan risiko penyakit jantung,” katanya.

Justeru, beliau menasihatkan ibu bapa memastikan anak-anak melakukan kegiatan fizikal setiap hari sekurang-kurangnya selama satu jam.

Ia berkesan mengawal berat badan dan mengurangkan risiko penyakit, di samping meningkatkan kekuatan otot.

Selain itu, kanak-kanak patut terlibat dalam pelbagai aktiviti fizikal menyenorokkan, seperti senaman berpasukan, berenang, yoga, berbasikal, menari atau berjalan-jalan pada waktu petang selepas makan malam.

“Senaman tidak semestinya terlalu berat atau terlalu memenatkan.

“Senaman yang baik sepatutnya melibatkan pergerakan sendi dan penggunaan otot untuk menggalakkan pembinaan otot.

“Untuk kanak-kanak pra sekolah, permainan di taman permainan atau aktiviti diluar rumah perlu digalakkan,” ujarnya.

Dr. Senthil memberitahu, penggunaan ubat langsing badan terhadap kanak-kanak obes adalah sangat terhad disebabkan oleh kesan sampingan ubat kepada kanak-kanak yang sedang membesar.

Walau bagaimanapun, penggunaan ubat kadang-kala boleh dipertimbangkan untuk jangka pendek bagi pesakit tertentu.

“Sebaiknya kanak-kanak obes perlu dipantau oleh pakar pediatrik. Sekiranya perlu, pakar pediatrik anda akan melakukan rujukan kepada kepakaran lain sesuai dengan masalah dialami kanak-kanak ini.

“Mereka perlu dirujuk kepada Pakar Pediatrik Endokrin apabila terdapat kemungkinan obesiti dialami adalah berkaitan dengan penyakit hormon. Contohnya penyakit tiroid, sindrom cushing atau kekurangan growth hormon. Mereka turut perlu dirujuk apabila mengalami komplikasi obesiti, seperti diabetes,” jelasnya.

Tambah beliau, ada kalanya kanak-kanak obes memerlukan perhatian pakar psikiatri atau psikologi, kerana kemurungan atau menjadi mangsa buli adalah perkara yang sering dijumpai dalam kalangan kanak-kanak dengan masalah obesiti.


Kerajaan tak bincang turun harga minyak 10 sen, kata Rafizi

Setakat ini, tiada perbincangan di peringkat kerajaan bagi menurunkan harga runcit bahan api terutama RON95 dan diesel, kata Rafizi Ramli.

Menteri Ekonomi itu berkata spekulasi berhubung penurunan harga bahan bakar itu baharu sahaja diketahuinya seperti dikeluarkan badan penyelidik, MIDF Research tetapi menjelaskan perkara itu tidak pernah dibincangkan di peringkat kerajaan pusat.

“Sampai sekarang, saya tidak pernah dengar, malah tidak pernah ada perbincangan mengenainya. Sebenarnya harga minyak mentah dunia sudah naik kepada AS$70 setong dan pernah mencecah sekitar AS$83 setong.

“Keputusan menurunkan harga bahan api ini sebenarnya di bawah Kementerian Kewangan kerana ia membabitkan peruntukan subsidi bahan api.

“Mungkin boleh tanya MIDF, mana mereka dapat berita dan desas-desus itu,” katanya dipetik Utusan Malaysia.

Terdahulu, Rafizi melancarkan Laporan Survei Pendapatan Isi Rumah Malaysia, 2022 di sini hari ini.

Sebelum ini, MIDF Research menjangkakan kerajaan akan mempertimbangkan untuk menurunkan harga runcit bahan api dalam jangka terdekat ini terutamanya RON95 dan diesel.

Difahamkan, kerajaan akan membuat pertimbangan itu selepas mengambil kira inflasi makanan yang terus meningkat selain tekanan ke atas pendapatan pengguna.

MIDF menjelaskan, kerajaan dijangka menurunkan harga RON95 sebanyak 10 sen kepada RM1.95 seliter bulan depan.


Angkara UMNO, jentera akar umbi PH mula berantakan

Selepas pengumuman calon oleh Pakatan Harapan (PH) dan UMNO baru-baru ini, suhu politik semakin panas dan perpecahan dalaman sesama penyokong parti kerajaan campuran semakin ketara.

Beberapa kerusi sebelum ini yang disandang oleh wakil parti komponen dalam PH terlepas kepada UMNO pada Pilihan Raya Negeri (PRN) kali ini, ia sekaligus menimbul rasa kurang senang dikalangan akar umbi dan jentera parti.

Kerusi Parti Amanah yang ditandingi dan disandang wakil mereka sebelum ini dirampas UMNO, begitu juga keadaan dihadapi DAP apabila terdapat juga kerusi mereka yang terpaksa diberikan kepada rakan politik mereka yang baharu itu.

Di Selangor, DAP terpaksa meletak syarat awal bagi menenangkan akar umbi dan penyokong mereka susulan kerusi Dewan Undangan Negeri (DUN) di Dusun Tua yang terlepas kepada UMNO untuk mereka tandingi.

Di Negeri Sembilan pula, UMNO merampas kerusi Lenggeng yang sepatutnya ditandingi Parti Amanah tetapi malangnya senario sama dengan DAP terpaksa dihadapi dan akur dengan keputusan pemimpin atasan PH.

Sama juga situasi di Terengganu, apabila kerusi Parti Amanah di DUN Tepuh juga dirampas UMNO walaupun semasa Mesyuarat Sekretariat Perpaduan Terengganu sebelum ini membuat ketetapan berbeza.

Sepatutnya, Parti Amanah bertanding di DUN Tepuh tetapi UMNO membuat pengumuman mengejutkan apabila meletak calon mereka bertanding sehingga menyebabkan Pengerusi Amanah Terengganu, Datuk Raja Kamarul Bahrin Shah Raja Ahmad terkejut.

Bagaimanapun nasi sudah jadi bubur untuk membuat sebarang pertukaran pada saat akhir menjelang penamaan calon yang berbaki beberapa hari lagi.

Sebarang perubahan calon dan kerusi dibuat oleh PH-UMNO bakal memberi implikasi lebih buruk kepada kerjasama antara parti dalam kerajaan campuran.

Bagaimanapun, sikap UMNO yang tidak menghormati ketetapan dan keputusan yang sudah diputuskan semasa rundingan kerusi sebelum ini mengakibatkan akar umbi PH semakin hilang kepercayaan kepada parti dipimpin Datuk Seri Ahmad Zahid Hamidi itu.

Akar umbi PH nampaknya sudah berantakan angkara sikap UMNO yang melanggar dan mengumumkan calon mereka sesuka hati di kerusi yang sebelum ini disandang oleh parti komponen PH.

Tindakan tersebut dilihat sangat tidak beradab dan menunjukkan belang sebenar UMNO yang tidak boleh bekerjasama dengan PH, walhal realitinya mereka hanya lah parti terkecil dalam kerajaan campuran ketika ini.

Dijangka akar umbi PH akan menunjukkan protes pada Pilihan Raya Negeri (PRN) kali ini kerana bimbang sekiranya UMNO menang nanti ia pastinya akan menyebabkan mereka mula naik tocang dan boleh melakukan sesuka hati.

Jika semasa rundingan kerusi pun UMNO sudah tidak menghormati perjanjian dan ketetapan yang sudah dibuat, tidak dibayangkan bagaimana pula akan berlaku selepas PRN enam negeri nanti.

Sudah pastinya jawatan Menteri Besar diintai rapat UMNO yang tidak akan mudah melepaskan jawatan penting tersebut kepada wakil PH.

Akar umbi boleh memilih sama ada untuk kekal membantu jentera UMNO pada PRN nanti atau membiarkan sahaja mereka kalah pada PRN nanti kerana jika menang sekali pun masalah besar pula akan terpaksa dihadapi selepas ini.


Selepas penafian Mat Hasan, Asia Times dedah rakaman asal audio wawancara

Susulan penafian Timbalan Presiden UMNO Datuk Seri Mohamad Hasan berhubung kenyataannya terhadap Datuk Seri Najib Razak, pihak media yang mengeluarkan laporan berita itu mendedahkan rakaman penuh audio wawancara tersebut.

Mohamad atau Mat Hasan, pemimpin nombor dua UMNO hari ini menafikan kenyataannya terhadap bekas Perdana Menteri yang sedang berdepan puluhan pertuduhan kes rasuah di mahkamah, menjelaskan kononnya ia diambil luar konteks.

Bagaimanapun,wartawan Asia Times Nick Kochan tetap dengan laporannya dan juga berkongsi rakaman audio tersebut.

“Kami tetap dengan laporan kami,” katanya dalam hantaran di Twitter.

Malaysiakini melaporkan sudah menghubungi wartawan tersebut yang kemudiaannya mengesahkan rakaman itu sah, malah Mat Hasan menyedari ia sedang dirakam.

“Saya memberi Tok Mat platform, dan dia jelas dalam mesejnya tentang kebimbangannya berkenaan dengan tingkah laku bekas Perdana Menteri itu,” katanya dipetik laporan Malaysiakini.

Terdahulu, Asia Times melaporkan Mohamad sebagai berkata Najib tidak sepatutnya mengharapkan layanan istimewa daripada kerajaan pimpinan UMNO jika akhirnya dipenjarakan atas pelbagai tuduhan rasuah.

Memetik laporan Asia Times, dengan tajuk ‘Exclusive: UMNO’s No 2 thinks Najib should go to jail’ Mohamad juga dilaporkan berkata kelesuan negara ketika ini berpunca daripada kegagalan UMNO untuk ‘memberitahu kebenaran’ mengenai skandal kewangan 1Malaysia Development Berhad (1MDB).

Asia Times dimiliki oleh Asia Times Holdings Limited, sebuah syarikat berpangkalan Hong Kong yang terlibat dalam multimedia dan perhubungan awam.

Terjemahan petikan bahagian wawancara itu:

Wartawan: Adakah anda akan berasa kasihan jika Najib masuk penjara?

Mohamad: Sudah tentu, sebagai seorang kawan, saya berasa kasihan, tetapi semua orang perlu… anda perlu menghadapi apa sahaja…

Wartawan: Tanggung kesan tindakan mereka?

Mohamad: Tanggung kesan tindakan mereka, bukan? Jika anda mahukan pengampunan, anda perlu melalui proses tersebut. Anda kena masuk dalam (penjara) dulu. Anda tidak boleh diampunkan sebelum anda melalui proses; itu salah. Itu salah sama sekali.

Pewawancara: Untuk diampunkan tanpa proses?

Mohamad: Ya.

Wartawan: Jadi prosesnya memerlukan sedikit masa, kemudian…

Mohamad: Ya. Ramai pemimpin UMNO, pemimpin terkemuka, sebelum ini Datuk Harun Idris, Menteri Besar Selangor, paling berkuasa masa tu, dia kena masuk dalam penjara. Mokhtar Hashim, dia terpaksa masuk. Semua orang perlu masuk dalam penjara sebelum anda mendapat pengampunan, semudah itu. Tidak ada cara lain.

Wartawan: Jadi, tiada layanan istimewa?

Mohamad: Tiada layanan istimewa. Itulah sebabnya sekarang, apabila orang berkata: “Oh UMNO, apabila mereka berkuasa, mereka akan mengampunkan, mereka akan menggugurkan kes itu.”

Tetapi kini Perdana Menteri daripada UMNO, tetapi kes Zahid masih diteruskan. Sebab itu kempen Pakatan Harapan semasa Pilihan Raya Negeri Melaka dan Johor, mereka berkata: “Oh, jangan undi UMNO kerana jika UMNO menang di Johor, semua kes kluster mahkamah akan digugurkan”. Tetapi apa kaitan Johor dan Melaka dengan itu? Tiada kaitan. Mungkin mereka berkata begitu kerana mereka pernah melakukannya kerana kes mahkamah sedang berjalan, dan mereka menggugurkan kes itu. Kes Lim Guan Eng digugurkan.


Bubar Parlimen, konflik dalaman UMNO juga selesai: Fathul Bari

Konflik dalaman UMNO dianggap selesai apabila Parlimen dibubarkan dan pilihan raya umum ke-15 (PRU-15) diadakan, kata Datuk Fathul Bari Mat Jahya.

Ahli Majlis Tertinggi (MT) UMNO itu berkata kenyataan Perdana Menteri Datuk Seri Ismail Sabri Yaakob semalam yang berjanji tarikh PRU-15 akan diumum sikit masa lagi membuktikan tidak ada lagi isu berbangkit berhubung konflik dihadapi parti itu.

“Malah, pimpinan tertinggi UMNO atau ‘top five’ parti sentiasa komited dalam menyelesaikan masalah berbangkit dan membincangkan tarikh PRU-15 seperti mandat yang diberi kepada pimpinan tertinggi.

“Perkara (konflik) ini asam garam biasa dan ia umpama orang cakap bila terdengar bunyi bising dalam rumah… tak ada apa pun sebenarnya, mungkin hanya alih meja,” katanya dipetik laporan BH.

Fathul Bari juga berkata jentera Barisan Nasional (BN) sudah bersiap-sedia untuk turun berkempen walaupun PRU-15 diadakan semasa musim banjir sebagai

menyahut gesaan Presiden UMNO, Datuk Seri Ahmad Zahid Hamidi semalam.

“Banyak pihak cakap UMNO hanya tahu berpolitik tanpa memikirkan mengenai banjir, tapi sebenarnya kitalah yang sering awal ke depan untuk membantu mangsa.

“Apa yang penting kita tak lupakan tugas utama untuk berkhidmat kerana itu sinonim dengan perjuangan UMNO dan BN,” katanya lagi.

Terdahulu semasa pelancaran jentera Pemuda BN, Ismail Sabri berkata tarikh

umum akan diumumkannya sedikit masa

lagi dan ia akan diputuskan semasa mesyuarat ‘top five’ yang akan diadakan pada 30 September ini.

Zahid semasa pelancaran semalam juga berkata walaupun PRU-15 terpaksa diadakan semasa musim banjir, jentera BN tetap sedia meredah berkempen bagi memastikan kemenangan besar nanti.


Intipati RUU biaya politik perlu dirangka peringkat Pusat, negeri

Intipati Rang Undang-undang (RUU) Pembiayaan Politik perlu dirangka pada peringkat Pusat dan negeri, supaya penyaluran dana untuk Pilihan Raya Umum (PRU) dan negeri (PRN) lebih telus, kata Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar.

Beliau berkata, Governans, Integriti dan Anti Rasuah Nasional (GIACC) telah diarahkan untuk memasukkan kewujudan pentadbiran yang mengawal selia sumbangan politik di setiap negeri, sebagai salah satu parameter skop dan dasar yang digariskan dalam RUU itu.

“GIACC telah merangka, tetapi apabila dibentang di peringkat Jemaah Menteri, mereka kata pihak negeri perlu juga diwujudkan pusatnya sendiri, kerana peringkat negeri berasingan dengan pusat.

“Saya dah ada garis masanya, jadi saya boleh meminta pegawai saya serta Jabatan Peguam Negara untuk melaksanakan perkara ini mengikut garis masa yang ditetapkan.

“Maknanya kita tak mahu lagi dana ini disimpan atau disorok di tempat tertentu, kerana dana yang disumbang kepada pihak tertentu (perlu) melalui satu tabung yang ditadbir pihak bertanggungjawab,” katanya ketika ditemui pemberita di majlis Regatta Batang Kayan di Tebingan Sungai Lundu, hari ini.

Wan Junaidi yakin RUU itu akan mendapat sokongan kedua-dua blok kerajaan dan pembangkang ketika ia dibentang di persidangan Dewan Rakyat November ini.

Dalam kenyataannya semalam, Wan Junaidi berkata sesi libat urus bersama wakil Ahli Parlimen kerajaan dan pembangkang akan diadakan pada 28 Sept ini di Parlimen, bagi mendapatkan pandangan berhubung perkara dasar bagi Rang Undang-Undang Sumbangan Politik yang sedang digubal.

Dalam pada itu, Ahli Parlimen Santubong itu berkata kerajaan perlu menaik taraf kemudahan jalan raya berkembar di kawasan sempadan Sarawak-Indonesia susulan pembinaan ibu negara Indonesia baharu, Nusantara, yang terletak di Kalimantan Timur.

Katanya kemudahan jalan berkembar akan meningkatkan kemasukan pelancong dari negara jiran, sekali gus menyumbang kepada ekonomi warga tempatan.

“Perkara ini dibangkitkan dalam Mesyuarat Kabinet kerajaan pusat baru-baru ini yang menggesa agar kerajaan meningkatkan jalan dual carriageway pergi ke sempadan (Malaysia-Indonesia), seperti di Tebedu dan Biawak dalam tempoh dua ke tiga tahun akan datang,” katanya. – Bernama


Ayam, telur kurang hingga akhir Mac

Persatuan Peruncit Bumiputera menjangkakan bekalan ayam dan telur akan terus kurang sehingga hujung Mac, walaupun subsidi harga diperkenalkan kepada penternak sepanjang tempoh pelaksanaan Skim Kawalan Harga Keluarga Malaysia.

Presidennya Datuk Ameer Ali Mydin berkata setakat ini, bekalan ayam dan telur di pasar raya berada pada kapasiti 50 peratus.

“Boleh kata, kalau dulu lapan tan meterik sekarang empat tan metrik sahaja. Bukan negeri tertentu sahaja tidak ada bekalan tetapi bekalan kurang untuk satu negara.

“Kalau ada pun, ayam display yang ada, terhad dua ekor untuk seorang. Itupun kita takut kalau orang restoran ambil, orang biasa tak dapat,” katanya dalam temu bual bersama Mingguan Malaysia hari ini.

Menurutnya oleh kerana subsidi harga untuk ayam dan telur baru sahaja diperkenalkan, penternak memerlukan masa untuk menghasilkan pengeluaran.

Beliau yang juga Pengarah Urusan Mydin Holdings mengakui terkejut apabila bekalan ayam dan telur sekarang ini terjejas teruk.

“Dalam tempoh 50 tahun, tak pernah berlaku tak ada bekalan. Biasa kalau ada bencana ke, banjir ke, sehari dua sahaja akan ada bekalan balik, ini kita putus bekalan sudah sebulan,” katanya.

Ameer dilaporkan berkata, walaupun kekurangan bekalan itu ditampung dengan pemberian permit import (AP) ayam bulat dari luar negara, pengambilan bekalan itu juga memerlukan masa.

“Ayam import ini pun perlu masa dua bulan, ada proses kena buat surat, ada proses rundingan, kena hantar duit dan ini ambil masa,” katanya.


Zahid dakwa tertekan, tak nafi guna dana YAB bayar kad kredit

Presiden UMNO Datuk Seri Ahmad Zahid Hamidi hari ini mendakwa berada di bawah tekanan semasa siasatan Suruhanjaya Pencegahan Rasuah Malaysia (SPRM) pada Julai 2018, dan mengatakan dia tidak mempunyai pilihan selain menandatangani kenyataan saksi – yang dia dakwa disediakan terlebih dahulu oleh pegawai penyiasat.

Walaupun pada mulanya mengesahkan tiga set kenyataan yang direkodkan SPRM daripadanya pada 2018 adalah betul, Zahid petang tadi mendakwa dia berada dalam keadaan tertekan apabila menandatangani setiap muka surat kenyataan itu.

Zahid berkata demikian ketika memberi keterangan bela diri dalam perbicaraan berhubung dakwaan pecah amanah jenayah terhadap dana Yayasan Akalbudi (YAB), sebuah yayasan yang bertujuan untuk membasmi kemiskinan dan membantu golongan miskin dan di mana dia adalah pemegang amanah dan penandatangan tunggal untuk cek.

Ditanya Ketua Pendakwa Raya Datuk Raja Rozela Toran mengenai siasatan SPRM di mana dia telah ditunjukkan penyata kad kreditnya serta kenyataan yang dirakamnya kepada SPRM, Zahid mengesahkan bahawa dia tidak memberitahu pegawai SPRM yang merekodkan kenyataannya bahawa dia tidak pernah mengarahkan sesiapa pun menggunakan cek YAB untuk membayar kad kreditnya.

Memetik MalayMail, Zahid turut mengesahkan dia juga tidak pernah memberitahu pegawai perakam SPRM bahawa dia tidak pernah membayar bil kad kredit peribadinya menggunakan cek YAB.

Apabila Raja Rozela menegaskan bahawa dia direkodkan dalam kenyataan itu sebagai memberitahu SPRM dalam siasatan bahawa dia telah mengeluarkan cek YAB yang digunakan untuk membayar bil kad kredit dan bahawa dia biasanya akan mengarahkan pegawainya untuk mengendalikan pembayaran bil kad kredit, Zahid berkata dia memang memberi arahan sedemikian supaya bil kad kredit dibayar tetapi menegaskan arahannya bukan supaya cek YAB digunakan untuk tujuan tersebut.

Zahid juga mendakwa kenyataannya yang direkodkan oleh SPRM disediakan oleh pegawai perakam, dan berkata pegawai perakam itu telah menggunakan frasa yang sama tetapi dengan angka yang berbeza sebagai jawapan yang direkodkan untuk pembayaran bil kad kreditnya dan isterinya untuk bulan yang berbeza.

Raja Rozela: Datuk Seri diberi peluang terbaik, peluang keemasan untuk menafikan penglibatan semasa kenyataan ini dirakam, betul? Betulkah Datuk Seri diberi peluang dan peluang keemasan terbaik untuk menafikan segala penglibatan tentang pembayaran kad kredit menggunakan cek YAB?

Zahid: Saya tidak diberi peluang, kerana kenyataan itu sudah disediakan dan saya tidak tahu cek itu ditandatangani dengan ‘chop’.

Zahid: Tidak benar kerana cek itu tidak saya tandatangani.

Dalam kenyataannya kepada SPRM sebelum ini, Zahid mengesahkan kepada SPRM bahawa beliau telah menandatangani cek YAB yang digunakan untuk membayar bil kad kredit.

Raja Rozela: Ini kenyataan kamu, adakah kamu mengatakan kenyataan kamu di sana tidak benar?

Zahid: Yang Arif, apabila anda dalam keadaan tertekan dan kenyataan sudah disediakan, apa pilihan yang anda ada?

Raja Rozela: Anda bersumpah bahawa kenyataan ini adalah benar.

Zahid: Yang Arif, saya terpaksa.

Raja Rozela kemudian mencadangkan sama ada cek asal atau imej cek ditunjukkan kepadanya semasa siasatan SPRM, ia tetap tidak menjadi halangan untuknya menafikan kepada SPRM tentang penglibatannya dalam penggunaan cek YAB untuk bil kad kredit.

Tetapi Zahid menjawab: “Yang Arif, saya minta jelaskan, selain ada paksaan, saya kata tadi, pada penghujung hari, sehingga pukul 10 malam, pada akhir siasatan, saya benar-benar berada dalam tekanan, tekanan yang luar biasa, jadi apabila kenyataan telah disediakan dan meminta saya menandatangani. Dan saya tidak tahu cek itu adalah tandatangan bercop, jadi saya menandatangani (kenyataan SPRM).

Zahid tidak bersetuju bahawa beliau telah memberikan keterangan palsu di mahkamah sebelum ini dengan mengatakan bahawa kenyataannya yang direkodkan oleh SPRM adalah benar.

Zahid juga tidak bersetuju bahawa dia tidak akan dihalang daripada menafikan penglibatannya menggunakan dana YAB untuk pembayaran kad kredit, apabila Raja Rozela mencadangkan tiada halangan sedemikian sama ada dia benar-benar ditunjukkan cek asal atau sama ada dia ditunjukkan berbilang atau tiada dokumen sama sekali semasa siasatan SPRM.

Raja Rozela mencadangkan: “Walaupun anda terpaksa memberikan kenyataan 100 kali, jika anda tidak melakukannya, anda boleh mengatakan saya tidak melakukannya.”

Zahid berkata beliau tidak tahu ketika itu dan tidak ingat cek tersebut, akhirnya tidak bersetuju dengan cadangan ini.

Raja Rozela kemudian mencadangkan sebab mengapa Zahid tidak memberitahu langsung kepada SPRM tentang penafian sedemikian adalah kerana beliau sebenarnya telah mengarahkan bekas Setiausaha Eksekutifnya Mejar Mazlina Mazlan @ Ramly menggunakan cek YAB untuk membayar bil kad kredit peribadinya dan kerana beliau sebenarnya telah membenarkan dia menggunakan tandatangannya yang dicop.

Zahid membela diri terhadap 47 pertuduhan, iaitu 12 kes pecah amanah, lapan pertuduhan rasuah dan 27 pertuduhan pengubahan wang haram membabitkan berpuluh-puluh juta ringgit dana milik YAB.

Perbicaraan di hadapan hakim Mahkamah Tinggi Datuk Collin Lawrence Sequerah bersambung Isnin depan.


Ringgit, pasaran saham terus jatuh

Nilai ringgit dan pasaran saham hari ini (12 Oktober 2022) dilaporkan terus jatuh seiring tekanan yang dihadapi oleh negara-negara serantau.

Pada penutup hari ini, ringgit susut menjadi RM4.682 berbanding satu dolar Amerika Syarikat (AS). Ketika penutup urus niaga semalam ringgit ditutup pada RM4.672.

Ringgit juga dilaporkan diniaga rendah berbanding kebanyakan mata wang utama lain.

Mata wang tempatan susut kepada RM5.1825 berbanding satu pound Britain, dan RM4.5453 (satu euro).

Sementara itu, walaupun mengurangkan beberapa kerugiannya, FTSE Bursa Malaysia KLCI (FBM KLCI) kekal dalam wilayah negatif untuk hari kedua berturut-turut.

Indeks penanda aras ditutup 6.25 mata, atau 0.45% lebih rendah pada 1,380.57 selepas bergerak antara paras tinggi harian 1,391.47 dan rendah 1,376.54.

Pasaran yang lebih luas menunjukkan kelemahannya apabila pengambil untung mengatasi pemburu saham murah. Terdapat 490 kaunter rugi, 344 untung dan 384 kaunter didagangkan tidak berubah.

Kira-kira 1.85 bilion saham, bernilai RM1.6 bilion, bertukar tangan.

Data pasaran saham menunjukkan pelabur asing adalah penjual bersih yang melupuskan ekuiti bernilai RM139 juta pada hari Selasa.


MetMalaysia keluar amaran ribut petir di tiga negeri

Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang dijangka di Terengganu, Pahang dan Johor sehingga 2 petang ini.

MetMalaysia dalam kenyataan hari ini memaklumkan kejadian ribut petir, hujan lebat dan angin kencang di Terengganu, dijangka berlaku di Hulu Terengganu, Dungun dan Kemaman.

Di Pahang melibatkan Jerantut, Bentong, Temerloh, Maran, Kuantan, Bera, Pekan dan Rompin, manakala di Johor, ribut petir, hujan lebat dan angin kencang dijangka di Segamat dan Mersing.


Love Scam: Pengarah syarikat rugi RM5.29 juta

Seorang wanita yang merupakan pengarah sebuah syarikat di Ipoh, Perak kerugian RM5.29 juta setelah ditipu seorang lelaki warganegara Amerika Syarikat (AS) yang dikenalinya di laman sosial “Online Dating”.

Ketua Polis Kuala Lumpur Datuk Azmi Abu Kassim berkata mangsa penipuan “Love Scam” berusia 64 tahun itu telah membuat laporan polis semalam.

“Suspek memperkenalkan diri sebagai pekerja paramedik di Hospital California memperdayakan mangsa dengan menyatakan beliau (lelaki itu) menerima kontrak besar pembekalan peralatan perubatan bernilai AS$22 juta dan perlukan dana modal permulaan serta berjanji ingin mengahwini mangsa,” katanya dalam satu kenyataan semalam.

Terpedaya dengan janji tersebut, Azmi berkata mangsa telah melakukan 120 transaksi pindahan wang ke dalam 14 akaun bank yang diberikan suspek secara berperingkat antara Januari hingga Jun 2022 berjumlah keseluruhan RM5.29 juta.

“Mangsa telah menggunakan kesemua wang simpanan dan membuat pinjaman dengan Pemberi Pinjam Wang Berlesen.

“Semakan awal mendapati akaun bank yang terlibat (akaun lelaki itu) juga mempunyai rekod untuk beberapa kes penipuan menggunakan modus operandi yang sama,” katanya.

Azmi berkata kes itu disiasat mengikut Seksyen 420 Kanun Keseksaan kerana menipu. – Bernama


Panggilan telefon percuma 12 jam mulai 10 malam ini

Syarikat telekomunikasi tempatan menyediakan panggilan percuma ke semua rangkaian dalam negara mulai 10 malam ini hingga 10 pagi esok sempena sambutan Aidilfitri pada Khamis.

Menteri Komunikasi dan Multimedia Datuk Saifuddin Abdullah berkata, kemudahan yang digerakkan oleh Suruhanjaya Komunikasi dan Multimediaitu dapat dinikmati semua pelanggan Celcom, Digi, Maxis, REDtone, TM Unifi, TIME dotCom, Tune Talk, U Mobile, Yoodo dan YES.

Bagaimanapun, katanya, setiap penyedia perkhidmatan akan memberikan tawaran panggilan percuma ini tertakluk kepada terma dan syarat masing-masing.

“Pelanggan dinasihati untuk menghubungi penyedia perkhidmatan masing-masing bagi sebarang pertanyaan tentang tawaran perkhidmatan ini,” katanya dalam kenyataan hari ini.

Saifuddin berkata, kemudahan itu diharapkan dapat membantu rakyat Malaysia untuk saling berhubung dan mengeratkan silaturahim dengan keluarga tersayang serta rakan walaupun aktiviti ziarah tidak dibenarkan susulan pelaksanaan Perintah Kawalan Pergerakan (PKP) yang berkuat kuasa mulai hari ini hingga 7 Jun di seluruh negara.

Saifuddin dalam pada itu turut menzahirkan ucapan penghargaan kepada syarikat telekomunikasi dan rakyat Malaysia yang memberikan kerjasama dalam pematuhan PKP kali ini demi mengekang jangkitan Covid19.

“Sama-sama kita berdoa agar lekuk pandemik ini dapat dilandaikan dengan pengorbanan dan usaha semua pihak. InsyaAllah kita semua akan dapat meneruskan kehidupan dan kelangsungan hidup, untuk masa depan yang lebih baik,” katanya.


Selepas UMNO kalah PRN, Shahril kata terbukti budaya mengampu masih kuat

Keputusan teruk UMNO semasa Pilihan Raya Negeri (PRN) pada Sabtu lalu ada bukti budaya mengampu masih menebal dalam parti itu, kata Shahril Hamdan.

Bekas Ketua Penerangan UMNO itu memberi senario kegagalan UMNO di Terengganu semasa PRN lalu adalah disebabkan kepimpinannya masih mengamalkan ‘budaya’ lama.

“Keutamaan dalam UMNO masih lagi dengan budaya mengampu, yang tidak mahu cakap benda yang benar.

“Letak siapa pun dalam keadaan gelombang macam ini memang tidak akan menang, ” katanya dalam program Keluar Sekejap.

Pada PRN Sabtu lalu, UMNO Terengganu mencatatkan prestasi terburuk apabila kecundang semua 32 DUN ditandinginya di negeri itu.

Shahril berkata, kegagalan itu berlaku walaupun meletakkan calon berpengalaman seperti Pengerusi UMNO Terengganu, Datuk Seri Ahmad Said, yang juga bekas menteri besar.

“Sebelum ini mereka bincang kerusi mana yang nak diagih sebelum PRN, kepimpinan UMNO Terengganu yakin menang,” katanya.

Sementara itu, awal hari ini, media melaporkan BN Terengganu menerima dan menghormati keputusan PRN yang tidak memihak kepada mereka.

Ahmad Said yang gagal mempertahankan kerusi Dewan Undangan Negeri (DUN) Kijal, berkata kalah atau menang sudah jadi adat bertanding, namun UMNO berbesar hati untuk terus menabur bakti kepada rakyat Terengganu.

Ahmad Said kecundang di DUN Kijal di tangan Pengerusi Bersatu Terengganu, Senator Datuk Razali Idris, yang menang dengan majoriti 3,758 undi.


Lebih 1.73 juta kanak-kanak terima dos pertama vaksin Covid-19

Sekurang-kurangnya 48.9 peratus atau 1,733,437 kanak-kanak berusia lima hingga di bawah 12 tahun telah menerima suntikan dos pertama vaksin Covid-19 sejak 3 Februari lalu hingga semalam (6 Jun 2022).

Kementerian Kesihatan (KKM) dalam kemas kini laman sesawang CovidNOW pagi ini memaklumkan keseluruhannya sebanyak 2,935,649 dos vaksin telah diberikan sejak Program Imunisasi Covid-19 Kebangsaan Kanak-Kanak (PICKids) dilancarkan.

Daripada jumlah itu, sebanyak 33.9 peratus atau 1,202,212 kanak-kanak telah melengkapkan dua dos vaksin Pfizer Comirnaty 10mcg Concentrate for Dispersion for Injection.

Bagi remaja berusia 12 hingga di bawah 18 tahun pula, seramai 3,009,343 atau 96.8 peratus daripadanya menerima sekurang-kurangnya satu dos.

Seramai 2,914,353 atau 93.7 peratus remaja lagi melengkapkan suntikan dos kedua. Bagaimanapun, belum ada remaja yang menerima dos penggalak vaksin Covid-19.

Sementara itu, sejak 24 Februari tahun lalu hingga semalam juga seramai 16,106,736 atau 68.5 peratus individu dewasa berusia 18 tahun dan ke atas telah mengambil suntikan dos penggalak masing-masing.

Sebanyak 98.9 peratus atau 23,258,115 individu dewasa menerima sekurang-kurangnya dos pertama daripada vaksin dua dos atau vaksin dos tunggal, sementara 97.7 peratus atau 22,981,301 individu lagi menerima dos kedua.

Keseluruhannya sebanyak 70,991,146 dos vaksin Covid-19 telah diberikan sejak tahun lalu, dalam usaha kerajaan memberi imunisasi kepada penduduk Malaysia, termasuk warga asing, daripada jangkitan Covid-19.

Untuk rekod, sejak Januari 2020 hingga semalam sebanyak 4,516,319 kes positif Covid-19 dilaporkan di seluruh Malaysia, dengan 4,458,999 pesakit telah sembuh; 21,630 kes masih aktif; dan 35,690 pesakit meninggal dunia.

KKM juga telah menggunakan ubat antiviral Paxlovid, dalam merawat pesakit Covid-19, terutama membabitkan kumpulan pesakit berisiko tinggi yang mengalami gejala ringan dan sederhana, sejak 15 April lalu.


120 ribu polis sudah lengkap vaksin: KPN

Seramai 122,202 pegawai dan anggota polis di seluruh negara telah lengkap menerima suntikan vaksin Covid-19, kata Ketua Polis Negara (KPN) Tan Sri Acryl Sani Abdullah Sani.

Beliau berkata seramai 32,652 pegawai dan anggota polis telah menerima dos penggalak setakat 18 Januari lepas, menurut laporan Bernama.

“Semoga dengan usaha ini, dapat melindungi warga PDRM (Polis Diraja Malaysia) daripada risiko jangkitan wabak Covid-19 ketika melakukan tugas dan memutuskan rantaian wabak itu.

“Selain itu, saya mengucapkan tahniah kepada Jabatan Pengurusan kerana usaha berterusan memastikan warga PDRM dilindungi menerusi Program Imunisasi Covid-19 Kebangsaan,” katanya.

Beliau berkata demikian semasa berucap menerusi laman Facebook rasmi PDRM sempena perhimpunan bulanan KPN di Bukit Aman hari ini.

Sementara itu, Acryl Sani berkata PDRM menggariskan tiga fokus sepanjang 2022 iaitu untuk memperkasakan integriti warga PDRM, berkhidmat untuk masyarakat dan mensejahterakan keamanan negara.


Pembangkang sedia pertimbang tawaran PM, enggan terlepas peluang kedua

Tawaran Perdana Menteri (PM) Datuk Seri Ismail Sabri Yaakob untuk bekerjasama sedia dipertimbang blok pembangkang, Pakatan Harapan yang enggan terlepas peluang kedua selepas menolaknya sebelum ini.

Ismal Sabri dalam ucapan sulungnya hari ini berkata kerajaan menawarkan kerjasama itu melalui penyertaan dalam Majlis Pemulihan Negara dan Jawatankuasa Khas Menangani Covid-19.

Kata Ismail Sabri Yaakob ia selaras dengan titah Yang di-Pertuan Agong yang mahu semua pihak melupakan perbezaan demi demi mencapai kesejahteraan dan kebajikan rakyat.

Pengarah Komunikasi PKR, Fahmi Fadzil, berkata PH belum membincangkan tawaran berkenaan tetapi perbincangan harus diadakan supaya ia dapat diperincikan.

“Saya berpandangan Perdana Menteri perlu mengadakan perbincangan atau pertemuan segera dengan Anwar dan kepemimpinan pembangkang untuk memperinci cadangan berkenaan, sebelum kami memutuskan sama ada akan turut serta atau pun tidak.

“Perbincangan itu penting bagi kami memahami bentuk kerjasama dimaksudkan, supaya kami boleh melihat cara terbaik mencapai maksud dan matlamat sebenar iaitu menangani COVID-19, membantu menghidupkan semula ekonomi serta menjaga kebajikan rakyat.

“Ramai yang pastinya tidak mahu pembabitan pembangkang ini hanya bersifat ‘tokenistic’ atau sekadar cukup syarat saja,” katanya dipetik lapor portal Berita Harian.

Sebelum ini, Tan Sri Muhyiddin Yassin juga membuat tawaran sama tetapi ditolak mentah-mentah oleh blok pembangkang yang terlalu teruja untuk menggantikan PM baharu dengan Ketua mereka, Datuk Seri Anwar Ibrahim.

Bagaimanapun, Anwar gagal mendapatkan majoriti yang diperlukan untuk menjadi PM sebaliknya Ismail Sabri mengatasinya dengan jumlah 114 menyokongnya.

Susulan itu, penyokong pembangkang menyalahkan Anwar dan pemimpin pembangkang kerana bertindak menolak tawaran awal oleh Muhyiddin serta menjadi punca UMNO kembali dominan menguasai pentadbiran kerajaan pusat.


Imej satelit tunjuk peningkatan tentera Russia dekat Ukraine

Imej satelit baharu yang dirakam oleh firma Amerika Syarikat (AS) menunjukkan Russia terus memperkukuhkan kedudukan pasukan tenteranya di Crimea dan berhampiran Ukraine dalam beberapa minggu kebelakangan ini sambil mendesak AS berbincang mengenai jaminan keselamatan yang dikehendakinya.

Agensi berita Reuters bagaimanapun tidak dapat mengesahkan secara bebas imej terkini daripada Maxar Technologies yang berpangkalan di AS.

Terdahulu, Kremlin hari ini mengulangi bahawa Russia berhak untuk menggerakkan tenteranya di wilayah sendiri sebagaimana yang difikirkan perlu dan menuduh negara-negara Barat sedang melakukan gerakan provokatif berhampiran sempadannya.

Pemimpin AS, Eropah dan Ukraine menuduh Russia menambah kekuatan tentera berhampiran sempadan Ukraine sejak Oktober setelah melakukannya secara kecil-kecilan pada April apabila Maxar turut mengeluarkan imej satelit ketika itu.

Presiden AS Joe Biden dan pemimpin lain berkata Moscow merancang serangan ke atas Ukraine dipercayai akan dilakukan bulan depan, sesuatu yang Russia nafikan berulang kali.

Imej-imej satelit yang diterbitkan lewat Khamis menunjukkan pangkalan di Crimea, yang ditawan Russia dari Ukraine pada 2014, dipenuhi ratusan kenderaan berperisai dan kereta kebal setakat 13 Disember lalu.

Imej satelit Maxar yang dirakam lebih awal pada Oktober lalu menunjukkan hanya separuh sahaja pangkalan itu digunakan.

Maxar berkata satu briged baharu tentera yang terdiri daripada beberapa ratus kenderaan berperisai, termasuk kenderaan tempur infantri siri BMP, kereta kebal, artileri dan peralatan pertahanan udara, telah tiba di pangkalan Russia.

“Sejak sebulan lalu, imej satelit resolusi tinggi kami telah memerhatikan beberapa penempatan baharu Russia di Crimea serta di beberapa kawasan latihan di barat Russia di sepanjang pinggir sempadan Ukraine,” kata Maxar dalam satu kenyataan.

Ia memetik peningkatan aktiviti di tiga pangkalan di Crimea dan lima di barat Russia. – Reuters


[KEMAS KINI] Kes baharu 15,215 semalam, 64 kematian direkod

Jangkitan harian Covid-19 di seluruh negara dalam tempoh 24 jam semalam (29 Mac 2022), naik sedikit setelah turun empat hari berturut-turut.

Kementerian Kesihatan (KKM) memaklumkan dalam tempoh 24 jam semalam sebanyak 15,215 jangkitan baharu dikesan, berbanding 13,336 pada Isnin, menjadikan kumulatif kes positif sejak awal 2020 lalu sebanyak 4,152,203 kes.

Data daripada laman sesawang CovidNOW menunjukkan dalam tempoh lebih dua tahun lalu seramai 3,920,643 pesakit telah sembuh, 34,842 kematian dilaporkan dan 211,869 kes masih aktif.

Daripada jumlah kes aktif itu seramai 205,927 pesakit menjalani kuarantin di rumah; 817 ditempatkan di PKRC; 4,843 dimasukkan ke hospital; dan 282 pesakit dirawat di unit rawatan rapi (ICU), dengan 176 daripadanya memerlukan alat bantuan pernafasan.

Data juga menunjukkan hampir semua negeri dan Wilayah Persekutuan mencatat peningkatan kes harian semalam, kecuali Kedah, Johor dan Terengganu, dengan Selangor merekodkan 6,985 kes baharu, berbanding 6,509 pada Isnin.

Daripada jumlah kes aktif itu seramai 92,810 pesakit menjalani kuarantin di rumah; 216 ditempatkan di PKRC; 1,110 dimasukkan ke hospital; dan 46 pesakit dirawat di unit rawatan rapi (ICU), dengan 23 daripadanya memerlukan alat bantuan pernafasan.

Sehingga semalam 4,809,628 atau 95.0 peratus daripada populasi di Selangor telah lengkap divaksinasi, 5,131,217 atau 101.1 peratus menerima sekurang-kurangnya satu dos, dan 3,958,717 atau 92.9 peratus individu dewasa menerima dos penggalak.

Sementara itu, seramai 64 pesakit meninggal dunia akibat komplikasi Covid-19 semalam, meningkat berbanding 54 kes semalam. Jumlah itu termasuk 14 kematian di luar fasiliti kesihatan atau kes brought in death (BID).

Sejak awal 2020 lalu, keseluruhan kes kematian akibat Covid-19 mencecah 34,906, termasuk 7,362 kes BID.

Data CovidNOW yang dikemas kini pagi ini menunjukkan Perak mencatat kes kematian tertinggi sebanyak 20 kes, menjadikan kumulatif meningkat kepada 1,817 kes.

Sehingga semalam, Perak mencatat 187,922 kumulatif positif dengan 175,996 pesakit telah sembuh; dan 101,109 kes masih aktif.

Daripada jumlah kes aktif itu seramai 9,704 pesakit menjalani kuarantin di rumah; 15 ditempatkan di PKRC; 371 dimasukkan ke hospital; dan 19 pesakit dirawat di ICU, dengan 15 daripadanya memerlukan alat bantuan pernafasan.

Sehingga semalam juga seramai 1,867,768 atau 74.4 peratus populasi di Perak telah lengkap divaksinasi, 1,982,163 atau 79.0 peratus menerima sekurang-kurangnya satu dos dan 1,129,602 atau 60.1 peratus individu dewasa menerima dos penggalak.

Bagi negeri-negeri lain, Kedah mencatat lapan kes kematian, diikuti Selangor (tujuh); Pulau Pinang (enam); Johor (lima); masing-masing empat di Negeri Sembilan serta Sarawak; (Kelantan (tiga); masing-masing dua di Melaka, Pahang serta Sabah; dan satu di Terengganu.

Pecahan kes berkaitan Covid-19 di setiap negeri sehingga 29 Mac 2022.


Dos penggalak tingkat perlindungan terhadap kesan varian Omicron

Dos penggalak vaksin Covid-19 meningkatkan perlindungan daripada kematian yang disebabkan komplikasi varian Omicron sehingga 95 peratus bagi individu berumur 50 tahun dan ke atas, kata Agensi Keselamatan Kesihatan UK (UKHSA), hari ini.

Menurut agensi itu, kira-kira enam bulan setelah pengambilan dos kedua mana-mana vaksin Covid-19, perlindungan daripada kematian disebabkan Omicron adalah sekitar 60 peratus bagi individu 50 tahun ke atas.

Bagaimanapun, ini meningkat kepada sekitar 95 peratus dua minggu selepas menerima dos penggalak.

UKHSA menambah bahawa data terus menunjukkan tahap perlindungan yang tinggi terhadap kemasukan ke hospital susulan pengambilan dos penggalak.

Keberkesanan terhadap kemasukan ke hospital adalah sekitar 90 peratus untuk suntikan Pfizer-BioNTech, menurun kepada 75 peratus, 10 hingga 14 minggu setelah suntikan dos penggalak.

Bagi Moderna, keberkesanan terhadap kemasukan ke hospital adalah 90 hingga 95 peratus, sembilan minggu selepas dos penggalak.

“Buktinya jelas – vaksin membantu melindungi kita daripada kesan Covid-19 dan dos penggalak menawarkan tahap perlindungan yang tinggi daripada kemasukan ke hospital serta kematian kepada kumpulan yang paling terdedah dalam masyarakat kita,” kata Ketua Unit Imunisasi UKHSA, Dr Mary Ramsay.

UKHSA juga mengeluarkan analisis awal keberkesanan vaksin terhadap subvarian Omicron iaitu BA.2, yang menular di Britain dan Denmark, dengan tahap perlindungan yang sama terhadap penyakit bergejala.

“Selepas dua dos, keberkesanan masing-masing adalah sembilan peratus dan 13 peratus untuk BA.1 dan BA.2, selepas lebih 25 minggu,” kata UKHSA.

“Ini meningkat kepada 63 peratus untuk BA.1 dan 70 peratus untuk BA.2 daripada dua minggu selepas suntikan dos penggalak.” – Agensi


Kapal tangki lewat, permintaan bertambah jejas bekalan petrol

Kelewatan kapal tangki membawa minyak ke terminal, peningkatan mendadak jumlah kenderaan dan isu kapasiti tangki simpanan di stesen minyak antara faktor yang dikenal pasti menyumbang kepada isu bekalan petrol RON95 terjejas di beberapa kawasan.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata kementeriannya mengambil maklum aduan dan rungutan orang ramai berhubung isu bekalan petrol RON95 yang terjejas di beberapa kawasan seperti dilaporkan baru-baru ini, lapor Bernama.

Sehubungan itu, katanya semua stesen minyak di seluruh negara dibenarkan menambah had kuantiti simpanan terutamanya bagi petrol RON95 bagi memastikan bekalan petrol mencukupi musim perayaan ini.

Menurutnya isu itu disebabkan antaranya peningkatan mendadak jumlah kenderaan menyebabkan permintaan petrol RON95 di seluruh negara meningkat selain kelewatan kapal tangki yang membawa minyak untuk sampai ke terminal di Bagan Luar, Pulau Pinang dan Kuantan, Pahang; serta kapasiti tangki simpanan di stesen minyak tertentu tidak mampu menampung permintaan pengguna.

Nanta dalam satu kenyataan hari ini berkata bagi menangani segera isu tersebut, pihak Kementerian Perdagangan Dalam Negeri dan Hal Ehwal Pengguna (KPDNHEP) telah mengambil dua langkah penyelesaian jangka pendek.

Pertama, mendapatkan kerjasama pihak Kementerian Pengangkutan untuk mempercepatkan proses pelepasan kapal-kapal minyak dan keduanya, pihak KPDNHEP melakukan pemantauan berterusan supaya tidak berlaku penyelewengan ke atas bekalan bahan api kenderaan terutamanya petrol RON95, katanya.

“Pihak kementerian ingin menyarankan orang ramai supaya buat sementara ini beralih kepada jenama minyak syarikat lain yang berhampiran berbanding jenama minyak syarikat tertentu yang menjadi kebiasaan digunakan kerana bukan semua stesen minyak menghadapi masalah bekalan terputus ini,” katanya.

Nanta berkata KPDNHEP telah mengambil tindakan awal dengan mengadakan sesi libat urus bersama Persatuan Pengusaha Stesen Minyak (PDAM) untuk memastikan semua pengusaha stesen minyak berada dalam keadaan siap siaga sepanjang musim perayaan Aidilfitri tahun ini.

Ini kerana, pihak KPDNHEP menjangkakan berlaku peningkatan jumlah kenderaan luar biasa di jalan raya sepanjang musim perayaan Aidilfitri tahun ini ekoran proses peralihan negara ke fasa endemik dan pembukaan sempadan negara yang membolehkan Keluarga Malaysia pulang ke kampung, katanya.

Beliau berkata pihak kementerian juga telah mengambil langkah sewajarnya dengan membenarkan semua stesen minyak di seluruh negara untuk menambah had kuantiti simpanan terutamanya petrol RON95 bagi memastikan bekalan mencukupi pada musim perayaan.

Berdasarkan Garis Panduan Pelesenan Barang-Barang Kawalan Berjadual (CSA), kadar had kuantiti ditentukan menerusi surat sokongan daripada Jabatan Bomba dan Penyelamat Malaysia (JBPM) yang menyatakan had kuantiti simpanan yang sesuai bagi produk petroleum, diesel dan gas petroleum cecair (LPG).

“Justeru, setiap stesen minyak mempunyai kadar had kuantiti simpanan yang berbeza tertakluk kepada luas premis dan sistem simpanan tangki bawah tanah (UGT) masing-masing,” katanya.


Kedutaan Arab Saudi kesal jemaah haji terkandas, nafi ada kaitan

Kedutaan Arab Saudi di Kuala Lumpur menyuarakan rasa kesal dengan berita mengenai kira-kira 380 bakal jemaah haji Malaysia terkandas di Lapangan Terbang Antarabangsa Kuala Lumpur (KLIA).

Menurut kenyataan yang disediakan kepada Bernama hari ini, kedutaan menegaskan pihaknya tiada kaitan dengan insiden itu, lapor Bernama.

“Kedutaan kesal dengan apa yang berlaku kepada beberapa warga Malaysia yang ditipu agensi pelancongan Malaysia yang mendakwa telah mendapatkan visa daripada kedutaan. Pihak kedutaan menegaskan ia tidak ada kena mengena dengan insiden ini,” menurut kenyataan itu.

Kenyataan itu turut merujuk kepada kenyataan sebelum ini yang dikeluarkan pada 24 Mac, pihak kedutaan mendapati terdapat iklan oleh beberapa syarikat Malaysia yang mempromosikan pakej pelancongan dan program menunaikan haji tahun ini.

“Kenyataan itu memberi amaran dan menegaskan bahawa kedutaan tidak berkomunikasi dengan mana-mana pihak di Malaysia dari segi pengaturan haji tahun ini 1443H/2022,” kenyataan itu.

Memandangkan ibadat haji dianggap ibadah paling penting dalam Islam, Penjaga Dua Masjid Suci Raja Salman bin Abdulaziz dan Putera Mahkota Mohammed bin Salman bersedia untuk menyediakan semua kemudahan yang membolehkan jemaah haji menunaikan haji dengan mudah dan selamat.

Kira-kira 380 bakal jemaah haji terkandas di KLIA semalam (7 Julai) dipercayai menjadi mangsa penipuan sebuah agensi pelancongan.

Mereka yang berkumpul di Aras 5, Balai Pelepasan KLIA dipercayai menggunakan visa furada untuk menunaikan haji dan tidak melalui Lembaga Tabung Haji (TH).

Menteri di Jabatan Perdana Menteri (Hal Ehwal Agama) Datuk Idris Ahmad daam satu kenyataan hari ini, mahu pihak berkuasa menjalankan siasatan terperinci.

“Saya melahirkan rasa kecewa mengenai insiden yang tidak sepatutnya berlaku apatah lagi ia melibatkan urusan Rukun Islam yang perlu dipandang berat oleh semua umat Islam, termasuklah pihak agensi yang menguruskan jemaah haji,” katanya.

Beliau berkata sekiranya terdapat sebarang unsur penipuan, pihak terbabit perlu dibawa ke muka pengadilan dan diberikan hukuman yang setimpal.


Pertemuan Agong: Jika tiada MP UMNO dirujuk, adakah Zahid rujuk dengan Anwar lagi?

Pendedahan Datuk Seri Nazri Aziz yang mendakwa tiada Ahli Parlimen (MP) UMNO dirujuk terlebih dahulu semasa menghadap Agong baru-baru ini menimbulkan tanda tanya adakah Presiden, Datuk Seri Ahmad Zahid Hamidi sekali lagi berbincang dengan cikgunya, Datuk Seri Anwar Ibrahim.

Ahli Parlimen Padang Rengas itu berkata Zahid langsung tidak memanggil MP UMNO untuk bertemu bagi membincangkan dan mendapatkan pandangan mereka untuk dipersembahkan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Tindakan tersebut dilihat seakan cuba menidakkan suara MP UMNO yang lain walhal mereka juga adalah wakil rakyat yang dipilih, malah Nazri antara yang setia bersama parti walaupun ada segelintir yang bertindak keluar parti.

Sumber memberitahu Agenda Daily, Zahid semakin hilang rasional dalam menguruskan parti dengan tindak-tanduknya yang membelakangkan kepentingan parti dan lebih mementingkan diri sendiri.

Menurut sumber, beliau juga tidak menolak Zahid masih berkomunikasi dengan Presiden PKR tersebut sama ada secara langsung atau melalui orang tengah walaupun sebelum ini dikecam teruk susulan pendedahan klip audio kontroversi Mac lalu.

“Sepatutnya semasa bertemu Agong, sekurang-kurangnya jemputlah MP UMNO untuk berbincang… bukan hanya sekadar mendengar pandangan orang sekelilingnya sahaja, kami ini wakil rakyat yang dipilih semasa bertanding atas tiket UMNO.

“Kenapa mahu bincang hala tuju parti dengan orang luar? Adakah MP UMNO ini tidak penting lagi dan suara orang luar lebih penting?” kata sumber kepada Agenda Daily.

Jelasnya, tindakan Zahid tidak memanggil MP UMNO sebelum menghadap Agong pada Jumaat lalu menimbulkan tanda tanya dikalangan mereka sama ada Anwar sekali lagi menjadi sumber rujukan kepada Presiden UMNO itu seperti yang berlaku semasa Perhimpunan Agung UMNO (PAU) 2020 lalu.

“Kalau MP UMNO tidak dirujuk, jadi siapakah yang Zahid rujuk sebelum menghadap Agong baru-baru ini?” soal sumber.

Sementara itu, sumber juga memberitahu ramai pemimpin dalam UMNO sudah mula kurang senang dengan beberapa keputusan Zahid yang dilihat banyak menimbulkan kecelaruan kepada akar umbi.

“Kalau dahulu mungkin ramai pemimpin UMNO yang masih hormat kepada Presiden dan memberinya peluang untuk memperbetulkan keadaan… bagaimanapun peluang tersebut disia-siakan.

“Tidak dinafikan, ramai pemimpin UMNO kini sudah marah dan kecewa dengan Presiden… mereka menanti masa yang sesuai untuk menyingkirkannya,” kata sumber.

Zahid selepas menghadap Agong Jumaat lalu berkata UMNO mengambil pendirian agar darurat yang sedang berkuat kuasa sekarang ditamatkan selepas 1 Ogos dan sidang Parlimen dapat diteruskan seperti biasa.

UMNO dilihat senada dengan pendirian blok pembangkang, Pakatan Harapan selepas menghadap Agong yang juga membuat gesaan sama untuk tidak menyambung Darurat pada 1 Ogos dan mendesak supaya sidang Parlimen dibuat.


PRN Melaka: Tahap teruk UMNO, calon PH berebut mengaku bina masjid

Kempen Pilihan Raya Negeri (PRN) Melaka oleh Barisan Nasional (BN), khususnya UMNO, dan Pakatan Harapan (PH) memasuki tahap memalukan hingga melibatkan pembinaan masjid.

Kedua-dua pihak kini dilihat berebut-rebut mengaku membina masjid, sedangkan ia adalah kegunaan seluruh umat Islam tanpa mengira ideologi dan fahaman parti politik.

Dalam satu kenyataan dimuat naik dalam akaun Facebooknya (FB) malam tadi, Ketua Pemuda UMNO Datuk Asyraf Wajdi Dusuki mendakwa pembinaan Masjid Tun Khalil di Asahan dilakukan ketika BN memerintah.

“Yang meluluskan pembinaan Masjid Tun Khalil di Asahan ialah Ketua Menteri Melaka waktu BN memerintah,” katanya.

Asyraf yang keperibadiannya lebih menjurus kepada seorang individu bergelar ‘ustaz’ kerana kerap kali memuat naik hal-hal berkaitan Islam, termasuk solat berjemaah seisi keluarga, juga mendakwa peruntukan pembinaan masjid itu diluluskan bekas Perdana Menteri Datuk Seri Najib Razak.

“Yang meluluskan pembiayaan sebanyak RM5 juta untuk membinanya ialah Perdana Menteri waktu itu iaitu Datuk Seri Najib Razak,” tulisnya bagi menjawab kenyataan admin FB Datuk Seri Idris Haron.

Admin FB Idris sebelum itu menyatakan masjid berkenaan dibina ketika bekas Ahli Dewan Undangan Negeri (ADUN) UMNO Sungai Udang itu menjadi Ketua Menteri (KM) Melaka.

“Ada juga yang bertanya, apakah jasa-jasa Idris Haron kepada Asahan semasa beliau menjadi Ketua Menteri Melaka?

“Penduduk Asahan tentu tahu Masjid Tun Khalil Yaakob. Masjid yang berkapasiti 2000 orang ini telah diluluskan pembinaannya semasa beliau menjadi Ketua Menteri.

“Alhamdulillah, semoga masjid ini terus menjadi pusat penyebaran ilmu agama terpenting kepada komuniti Islam di Asahan,” tulis admin dalam FB Idris, sebelum dijawab oleh Asyraf Wajdi.

Pada PRN Melaka 20 November ini, Idris yang bertanding atas tiket PH berdepan saingan enam penjuru di kerusi Dewan Undangan Negeri (DUN) Asahan.

BN meletakkan Fairul Nizam Roslan sebagai calonnya, manakala Danesh Basil sebagai calon Perikatan Nasional; dan tiga calon Bebas, Mohd Noor Salleh, Azmar Abdul Hamid dan Mohd Akhir Ayob.

Sebelum ini, perebutan jawatan KM Melaka berlaku antara Idris dan Datuk Seri Sulaiman Md Ali yang mendapat dukungan Pengerusi Badan Perhubungan UMNO Negeri, Datuk Seri Ab Rauf Yusoh.

Ketika PH memerintah Melaka, Idris adalah Ketua Pembangkang, tetapi dicantas oleh Rauf ketika pembentukan kerajaan baharu Melaka pada Mac 2020, apabila Sulaiman dilantik sebagai KM.

Idris hanya dilantik sebagai Ahli Exco manakala Rauf yang tidak bertanding pada Pilihan Raya Umum Ke-14, diangkat sebagai Speaker DUN.

Sehingga ke satu tahap, Idris bersama seorang lagi ADUN UMNO Pantai Kundor, Datuk Nor Azman Hassan, dan dua ADUN lain menarik sokongan terhadap Sulaiman menyebabkan kerajaan UMNO Melaka tumbang 4 Oktober lalu dan PRN terpaksa diadakan.


JAKIM kenal pasti lokasi pusat ajaran sesat, Hadi Minallah

Jabatan Kemajuan Islam Malaysia (JAKIM) telah mengenal pasti lokasi pusat operasi kumpulan ajaran sesat Hadi Minallah, kata Menteri di Jabatan Perdana Menteri (Hal Ehwal Agama) Datuk Idris Ahmad.

Beliau berkata maklumat berhubung lokasi itu telah diserahkan kepada Jabatan Agama Islam Wilayah Persekutuan (JAWI) untuk diambil tindakan selanjutnya, lapor Bernama.

“Semalam baru dapat profil berkenaan Hadi Minallah, saya terus hubungi JAWI kerana pada mulanya ada yang kata di Langkawi dan sebagainya.

“Tapi semalam kami dapat alamat itu, kami beri pada JAWI kerana bidang kuasa untuk bertindak ini ialah di pihak agama negeri,” katanya kepada media selepas merasmikan mesyuarat pemilihan Anggota Majlis Peguam Syarie Wilayah-wilayah Persekutuan yang pertama, di sini hari ini.

JAKIM dilaporkan telah membuat laporan kepada Kementerian Dalam Negeri dan Suruhanjaya Komunikasi dan Multimedia Malaysia bagi tindakan menyekat penularan ajaran berkenaan.

Kumpulan ajaran Hadi Minallah yang berasal dari negara jiran dikesan berlaku di beberapa negeri di Malaysia dan aktif menyebarkan dakyah sesat mereka melalui YouTube, Persatuan Nur Mutiara Mutmainnah.

Berdasarkan video tular itu, seorang lelaki mendakwa sebagai pengasas ajaran itu, Wayang Hadi Kesumo atau Hadi Minallah Aminnullah Ahmad berasal dari Indonesia dan dia mengaku tiada agama dan menyebarkan fahaman makrifat sesat, Nur Muhammad serta pluralisme agama yang dakwanya Tuhan tidak melihat kepada agama selain turut menolak hadis.

Dalam pada itu, Idris meminta orang ramai untuk melaporkan terus kepada pihak berkuasa sekiranya mengesyaki ada berlaku aktiviti yang bercanggah dengan ajaran Islam.

Sementara itu, Idris dalam ucapannya berkata Majlis Peguam Syarie perlu memainkan peranan yang aktif dalam memperkasa kedudukan perundangan syariah melalui pelbagai kegiatan advokasi kepada masyarakat secara tersusun untuk memastikan umat Islam di Malaysia celik perundangan syariah.